Arantzazu Amezaga. Idazlea: Etengabeko eztabaidan bizi da euskal gizartea - Euskonews\nPertsona batek arrazoi asko eta asko ditu alderdi batekoa edo bestekoa dela pentsatzeko, urrun jaio eta hazi arren. Ez dago esan beharrik, urruntasun geografikoaren gainetik, hasiera-hasieratik pertsona bere inguru hurbiletik kanpoko kausa bati helduta haz daitekeela. Eta hamaika arrazoi dago bere familia-ingurua konprometitu duen arrazoi existentziala garatzen eta bizi izaten aktiboki inplikatu eta arrazoi hori bere bizitzako “leitmotiv” bihurtzeko.\nGerra osteko euskal erbestearen alaba zara, Argentinan jaioa. Altzuzara iritsi bitarteko bizitzaren laburpena egin ahal diguzu?\nZaila da 67 urte laburbiltzea. Buenos Airesen jaio nintzen 1943an. Gurasoak 1941ean abiatu ziren Marseillatik, Munduko Gerran Mediterraneoa zeharkatu zuen azkeneko merkataritza-ontzian, Alsinan. Erbeste-munduan denon ahotan egon ziren hamabost hilabeteren buruan, eta beste bi itsasontzi gehiago tarteko, Rio de Plata bapore-ontzian heldu ziren Buenos Airesera. Gurasoek zioten eurek lurra hartu eta bederatzi hilabetera jaio nintzela ni. Hirugarren alaba nintzen eta gainerako biak Europan utzi zituzten, gure aitonarekin eta osaba-izebekin. Bederatzi hilabete nituela, gurasoak Montevideora, Uruguaira joan ziren, bertan ospatzen zelako Euskal Aste Handia. Erbesteratuentzat kultura-ekitaldi handia izan zen, lehen aldiz Amerikako hiri batean ikurrina eskuetan desfilatu zutelako, Uruguai, Txile eta Argentinako banderekin batera. Uruguaiko presidente Juan Jose Amezagak hartu zituen. Euskal herriaren autoestimua horren etsita eta garaituta zegoela, interes handiko ekitaldia izan zen.\nEkin argitaletxeko liburuak erakutsi zituzten, De Gernika a Nueva York, pasando por Berlín Agirre lehendakariaren liburua aurkeztu eta agortu egin zen, erakusketak antolatu ziren, gure aitak euskal kulturari buruzko hitzaldiak eman zituen... Hau da, Euskal Herria artzain herria zelako Hego Amerikako ustea baztertu eta bere kultura propioa, eta aldi berean erbesteratze politiko argia, zuen kolektibo bihurtu ginen. Aurretik, karlistadak zirela-eta iritsi ziren euskaldunek beren erbesteratzearen arrazoia ezkutatu egin zuten.\nHiru urte zoragarri eman nituen Uruguain. Memorias de Montevideo liburua idatzi dut eta, bertan, askatasunean bizi izateagatik esker ona azaltzen dut. 1955. urtean, beharbada herrialde haiei zetorkiena aurreikusita, aitak Venezuelara joatea erabaki zuen eta bertan bizi izan nintzen hurrengo hamazazpi urteetan. Horiek ere apartekoak izan ziren, Venezuelaren askatasuna ezagutu bainuen. Perez Jimenezen diktadura amaitu eta demokrazia osatzea punta-puntako irakaspena izan zen. Caracasko lehen Euskal Etxean Pello Irujo ezagutu nuen. Harekin maitemindu eta ezkondu egin nintzen. Lehen hiru seme-alabak hantxe izan nituen eta bertan daude nire lehen lagunak ere; oraindik Internet bidez mantentzen dut harremana beraiekin. Venezuelan bibliotekonomia ikasi nuen, gauez, curriculum saxoiak erabiliz, Universidad Centraleko Giza Zientzien Fakultatean. Ordurako, egunez liburutegi batean ofizial lana egiten nuen; arratsaldeko lauretan unibertsitatean sartu eta gaueko hamaiketan iristen nintzen etxera. Hogei urte nituen. Lizentziatura merezita eskuratu nuela esan ohi dut. Eta karrerari lotutako lanean aritu nintzen. Estatu Batuen enbaxadan lan egin nuen, “Garapenerako aliantza” izeneko programan, Kennedy Presidentearena berarena. Lan aparta izan zen: Venezuelako barnealdeko etxaldeetan liburuak banatu eta bertako liburutegiak antolatzen genituen. Estatu Batuetako Kongresuko Liburutegian, antolatzeke zegoen euskal liburuen atalean lan egiteko eskaintza egin zidaten. Ezetz esan nuen. Senargaia neukan, gurasoak, eta ez nuen onartu. Duela gutxi, liburutegi horri buruzko telebista-saio bat ikusten ari nintzela, ez gurasorik eta ez senarrik ez dudan momentu honetan, pentsatu nuen: “oraintxe da bertara joateko unea...”, baina dagoeneko ezin dut.\nBizitza etengabe aukeratzea da eta orduko hartan familia gainerako guztiaren aurretik jarri zenuen. Oso azaletik aipatu duzu zure aita, Bingen Amezaga, euskal kulturako gizona, euskaltzalea, idazlea... Ezin da ukatu arrastoa utzi zizula...\nItzela. Aita tutore izan nuen. Emozioen alorrean erbestea oso gogorra da, are gehiago erbeste hori intelektualizatu egin dutenen kasuan, adibidez gure aitaren kasuan. Abokatua zen eta zazpi hizkuntzatan hitz egiteko gai zen. Ekonomikoki ere gogorra zen. Gure amak berrogei urte zituela izan zituen azken hiru seme-alabak, nire ondoren bi neba etorri ziren eta. Ondorioz, aitak alde guztietara eramaten ninduen berarekin. Montevideoko Euskal Herrian hitzaldiak ematen zituen eta Uruguain hiltzen ziren azken karlistadako euskal erbesteratuen gorazarreak egiten zituen, hileta-elegiak euskaraz esatea nahi baitzuten. Gernikako Arbolaren ernamuinak landatzen zituen euskaldunen kokalekuetan. Ia beti, berarekin izaten nintzen.\nGeroago, nire ikastetxeko moja domingotarrek esan ziotenean nigan idazteko eta irakurtzeko joera antzematen zutela, aita asko-asko poztu zen eta beraren ikasle bihurtu nintzen. Hamar urterekin unibertsitatean egote bezalakoa zen. Bitxia da, berak sarrarazi ninduelako emakume-literaturan. Jane Austen, Brontë ahizpak... ezagutarazi zizkidan, baina aldi berean Sor Juana Ines de la Cruz ere bai. Poeta mexikarra zen, Asbaje euskal herritarraren alaba, XVII. mendean redondilla ospetsuak, emakumeen aldeko manifestu apartak, idatzi zituena. Eta Moja Alfereza. Hamar urterekin, 1810eko argitaraldiko liburu zoragarri bat oparitu zidan, Moja Alferezaren ustezko biografia kontatzen duena. Niretzat sakratua da, duen sentimenduzko balioagatik. Greziarrak irakurtzen irakatsi zidan. Euskaratu egiten zituenez, Hamlet, Macbeht... Shakespeare aipatzen zizkidan, eta gero Oscar Wilde, John Keats etab izaten genituen aipagai. Niretzat itzela zen. Neskato ipurterrea nintzen; arineketan egitea gustatzen zitzaidan, jolastea, eta batez ere bizikletan ibiltzea. Baina nire alderdi kulturala aitak betetzen zuen nagusiki. Eta horrela iraun zuen, hogeita bost urte neukala galdu egin nuen arte. Halere, beti izan dut nirekin.\nEta zurekin dago Caracasen ezagutu zenuen zure senarra ere. Beraren bidez Irujo familiari lotu zintzaizkion eta, horri esker, gure herriko behatzaile eta lekuko hurbilago bihurtu zinen, gutxienez politikari dagokionez, eta euskal erresistentzia dei dezakegun horretan sartu zintuen...\nPello daukat begietan, ezagutu nuen egunean. Uruguaitik nentorren eta lehen aldiz igotzen nituen Caracasko Euskal Etxeko eskailerak, Venezuelako lepo batean eraikitako baserri horretan. Han ikusi nuen, eta uste dut momentuan bertan maitemindu nintzela. Hamabost urte nituen eta ezkongai-aldi luzea izan genuen, baina geroko ezkontza, aldiz, laburra begitandu zait. Berrogeita hamar urte erabateko elkarbizitzan izan dira. Komunikazio handia izan dugu, eta seme-alabak aurrera ateratzeko gorputz eta arima eman dugu. Caracasen jaio ziren hirurak, eta “berantiarra” Iruñean.\nPello Irujo ezagutu nuenean nire bizitza nabarmen aberastu zen, nortasun handiko pertsona zelako, pentsatzen zuena esaten zuena. Euskal erresistentziaren kausan sartuta zegoen. Erbestean, oinarrizko hiru lan ikusten ditut nik: lehena, Eusko Jaurlaritza mantendu izana, Amerikako euskaldunen diru-laguntzari esker egin ahal izan zena; bigarrena, Ekin argitaletxea, Ixaka Lopez-Mendizabalek eta Andres Irujok sortu zutena; eta hirugarrena, Radio Euzkadi-Euzkadi Irratia, Venezuelan kokatuta zegoena eta erbestean zeuden hurrengo belaunaldiko gazte talde batek sortu zuena. Bertan zegoen nire senarra, Iñaki Anasagasti, Jokin Intza, Jose Joakin Azurza, Joseba Elosegi eta Xabier Leizaolarekin batera. Oinarrizko talde horrek jarraitu egin zuen harik eta, hamahiru urte beranduago, Euskadin askatasunaren lehen urratsak eman ziren arte. Azken saioa Iruñeko Amaia Kiroldegian egin zen. Radio Euzkadiri, Venezuelako oihanetik Venezuelako agintarien oniritziarekin emititzen zuen irrati klandestinoari, amaiera ematea Pelloren zeregina izan zen, bera baitzen bertako esatari handia. Jarduera eskerga izan zen, hutsik zegoen etxalde batean lan egin behar izan baitzuten. Goitik behera eraitsi behar izan zen, diktaduraren mendean zegoen Euskadira mezuak igorriko zituzten bi zutabe erraldoiak eraiki ahal izateko. Handixe sustatu ziren Aberri Egunak, liburuak argitaratu, penintsulara ekartzen zen propaganda egin, George Steerren El árbol de Gernika liburua lehen aldiz gaztelaniaz argitaratu...\nDakidanez, zeuk ere hartu zenuen parte irratian, nahiz eta mikrofonoaren atzean izan, zure azentuaren ondorioz harrapa ez zintzaten..\nHorixe da. Lehen saioan erori nintzen eta orduz geroztik idaztea egokitu zitzaidan, horixe baita hobekien egiten dudana. Garai horretan batez ere Elosegirekin izan nuen harremana, bera baitzen, nolabait esatearren, irratiaren zuzendari intelektuala. Iñaki Anasagasti kazetaria zen eta nik lagundu egiten nuen, eskatzen zidatenean. Radio Euzkadi, eta orain gorritu gabe esaten dut, mugarik gabeko idealismoa, ausardia eta eskuzabaltasuna izan zen. Alderdi intelektualetik eta fisikotik dena eman zuten, dorre haiek eurek altxatu baitzituzten. Eta alderdi ekonomikoa, dirua bildu beharra ere bazegoen eta. “Txalupa” deitu zioten, munduan zehar zebilen itsasontzi batetik emititzen zen gezurra zabalarazi baitzuten. Espainiako Enbaxada behin baino gehiagotan kexatu zen euskaldunek egiten zituzten jarduera haiek zirela eta, baina, berriro ere, beti jazarri gaituzten asmo txarreko ahots horiek isilarazi zituen Venezuelako gobernuak. Esan behar da Espainiako Enbaxadak egotzi nahi zien ospe txarrari ere aurre egin behar izan zietela euskaldunek erbestean: gorriak zirela, masoiak zirela... Enplegua lortzeko, adibidez, eragina zeukan horrek. Pertsona zintzoa izateko ala ez, horrek zerikusirik balu bezala! Inoiz kanpaina horiek arrakasta izan zuten.\nUrte asko dira erbestean. Gogorragoa da Euskal Herria Amerikatik ikustea ala zailagoa da berton bizi izatea?\nErbestean dagoen euskaldunak erabaki latza hartu behar du: gelditu eta bertan integratzea —oso erabaki errespetagarria— edo handik joatea eta Euskadin kokatu eta integratzea. Amerikarekin maiteminduta nagoela aitortu behar dut; maite dut. Giza zientziak ikasi ditut eta, ondorioz, are gehiago integratu naiz Amerikaren kulturan eta nortasunean. Uruguai negarrez utzi nuen eta negarrez utzi nuen Caracas ere, banekielako zer uzten nuen, eta gustuko nuelako. Amerikan gelditu den euskaldunak ere etsipenez oroitzen du Euskadi, haren ustez Euskadi ezin hobea da eta. Handik, enbatak enbatak dira... baina ez hainbeste. Ez dago gauza hoberik baserriko sagarra baino... eta ez dago ohitura hoberik euskal ohiturak baino. Pertsona hori oroi-min horrekin gelditzen da, idealizazio horrekin. Politika egiten ikusten gaituzte —eta gaur egun nagoen lekutik hitz egiten dut orain— eta minez ikusten dute. Ez dute ulertzen elkarren aurka jardutea. Ikuspegi bat da.\nBeste ikuspegi bat ere badago: Amerikan hogeita hamar urte eman ondoren 1972an iritsi nintzenean, ordurako hilda zegoen aita eta Irujo familia, niretzat horren garrantzitsua, gogoan nituela, erabat euskalduna izan nahi nuen. Baina ezinezkoa zen, herrialdeak ez dizulako uzten zure nortasunaren beste alderdi hori osatzen. Eta gure seme-alabek lortuko zutela pentsatu nuen. Horrela izan da: laurak dira euskaldunak; Pelloren eta bion ametsa zen eta, jakina, nire aitaren zoramena. Zaila da Euskadin bizi izatea, baina oso gauza onak ere baditu. Beste mundu batzuk ezagutu dituzunean, beti alderatzeko joera daukazu, eta esaten duzu “hau ez litzateke gertatuko Venezuelan edo Uruguain” baina nire ustez, etengabeko eztabaidan bizi da euskal gizartea eta gure arbasoek galdu zutenetik hona nahikoa egin dugu; bidea abian dagoelakoan nago. Eta orain bizi dugun bake-prozesua ondo amaitzen bada, garaiturik eta garailerik gabe, Euskadin bizi ahal izango garela pentsatzen dut. Beti eztabaidan, euskaldunari eztabaida gustatzen zaio eta. Baina hori bai, eztabaida ez hain garratza, etsairik gabea; izatekotan, aurkariekin eztabaida.\nItzuli zinenean ez zinen itzuli Bilbora edo Donostiara, Nafarroara baizik. 2012. urtearen atarian gaude. Besteak beste, Fernando Erregeak Nafarroa inbaditu eta Gaztelara erantsi zuen urtearen urtemuga. Badago gogoratzeko ezer?\nDena gogoratu behar da. Nafarroaren historiaz idatzi den guztia gezurra dela uste dut eta, Campionek, Montianok... libururen batean idatzitakoa izan ezik. Nafarroako Erresumaren ahuldadea aprobetxatuz armada atzerritar batek inbaditu egin zuela gogoratu behar dugu. Aurretik Gaztelak Bizkaia eta Gipuzkoa inbadituz itsasoa ebatsi zion, eta Araba bereganatu zuen, gainera. Ez dira poz-pozik eskuratutako konkistak, eta hala balitz, munduko historian gertatzen den lehen aldia litzateke hori. Gogoratu egin behar dugu; Nafarroari konkistak ekarri zionaren inguruko bizipenak eman behar ditugu, lekukotzak eskaini. Erresuma bat zen, ia Europako lehena, Karlomagnoren gurari inperialisten aurka jaio zena. Ia Orreagako gudaldian sortu zen, Karlomagnoren lehen porrot handi bakarrean. Erresuma horrek bere hizkuntza zeukan, foru-sistema propioa, Frantziako iraultza etorri baino lehen ere, euskaldunok geure foruen bidez barneratuta genituen gizarte-alderdietako asko.\nNafarroa ez zen galdu itsasorik ez zeukalako, Gaztelak zuen gerraren ezagutzarik ez zuelako baino. Gaztela herri gerrazalea da eta. Gerrazalea eta gainpopulatua. Gaztela prestatua zegoen, Granada konkistatua zuen. Amerika konkistatu zuen. Eta Nafarroak ez zituen gerra-arma horiek, prestakuntza militar hori: Gazteluetan defendatzen zen, baina kanoien aurrean ezin ziren defendatu. Altxatzen saiatu zen. Katalina eta Juan erregeak Iruñetik Donibane Garazira negarrez joan ziren eta Nafarroako iparraldean babestu ziren. Bertan iraun zuen erresumak, Nafarroako Enrike III. eta Frantziako IV.aren garaira arte. Esaten dutenez, Juana Albretekoa, Enrikeren ama, ezkondu zenean, Nafarroako merindadeak irudikatzen zituzten txanponak erabili ziren, Nafarroako Erresuma berriz batzeko asmoa adierazteko.\nHorren gainean idazten ari zara. Errazagoa da eleberrien erako historia idaztea, belaunaldi berriei historia helaraztea baino?\nEleberrien eran idatzitako historiaren alorrean lan egiten dugunok historiara jotzen dugu. Lanbidearen eraginez, denbora-lerroa egiten dut. Nire eleberrietan lantzen ditudan gaien fitxen artxibategia dut. XVIII. eta XIX. mendeak, alegia. Ia-ia mendearen egunez egunekoa daukat. Hori erabiliz lantzen ditut eleberriak. Fitxa horiek egiteko historiagileek eskaintzen didatena erabiltzen dut. Nire ustez, eleberri historikoak erraztu egiten die gaur egungo herritarrei historiaz zerbait jakitea, denboraz eskas dabiltza eta. Eleberri historikoa baliabide erraza da. Baina historiagileak ematen dizun hori sinetsi egin behar duzu. Niri ez didate hutsik aurkitu. Gero hainbat alderdi eleberrien eran konta daitezke: pertsonaia batzuen maitasun-kontuak, adibidez, eta gero benetako pertsonaiak nahasten dituzu. Nire eleberrietako pertsonaia Simon Bolibar da, ondo ezagutzen dut eta. Edota Humboldt. Eta fikziozko pertsonaietan kokatzen ditut, baina betiere pentsatuz nola jaten zuten, nola janzten ziren, nolakoa zen haien egunerokoa. Hori ikasi egin behar da, eta oinarria historiagileak dira.\nAtentzioa egin dit, eta barre eragin, Paraquaria eleberrian esatea Hego Amerikako jesuiten misioetan —Paraguain, Uruguain, Argentinan...— soilik euskara eta guaraniera hitz egiten zirela. Ez da asmatu samarra?\nEz! Egia da! Paraquaria Mesopotamian dago, Entrerríosen, Argentinan, eta Paraquaria deitzen zaio Ignazio Loiolakoa euskaldunak sortu zuen jesuiten ordena erlijiosoaren herrialdeari. Eta jesuiten artean euskaldunak asko gara. Paraquarian jesuitek misioak sortu zituzten, eduki erlijioso handiarekin, baina eduki ekonomiko handiarekin ere bai. Horrexegatik ezeztatu zituzten Espainiako eta Portugalgo erregeek, gehiegi hazi zirelako. Trafikoa Filipinetatik Perura joaten zen, Itsaso Barean zehar; Perutik Paraguaira eta hortik, ibaietan zehar, Rio de la Plata ibaira, hau da, Parana Guazu ibaira, eta handik Europara eramaten ziren. Zeta, kakaoa, espeziak eta gainerako produktuak. Trafiko hori jesuiten eskuetan zegoen. Alegia, ez zela soilik misio erlijiosoa. Zein hizkuntzatan aritzen ziren? Euskaldunak baziren euskaraz hitz egiten zuten. Eta gainera guaraniera errespetatzen zuten, hizkuntza ederra baita. Euskararekin antza duela esaten dute, baina nik hori ez dakit. Brasilgo apostolua deitzen dioten aita, Jose Antxieta, Ignazio Loiolakoaren lehengusua zen; guaranierako hiztegi bat egin zuen eta euskararekin antzekotasunak antzeman zituen. Misioetan ez zen gaztelaniaz hitz egiten, eta horrek Espainiako erregearen aurrean kexuak eragin zituen. Euskaraz eta guaranieraz hitz egiten zuten; hori Uruguaiko historiako liburuetan irakurri nuen, eta ezin da esan liburu euskal abertzaleak direnik. Horixe izan zen misioen historia ikasi nuenean jaso nuen lehen kolpea. Guaraniera hizkuntza ofiziala da gaur egun ere.\nEuskal Herriaren askatasunaren alde, erabat garatu nahi duen herrialde baten justiziaren alde duzun konpromisoa, berriz, ez da eleberrietan bezala, asmatua... Baina ez dakit jokabide horretan utopia pittin bat ez ote dagoen.\nInoiz galdetu didate zeruetako erresuman sinesten ote dudan. Baietz esan dut. Utopiek ez dute balio, lortzeko lan egiten ez bada. Euskaldunok utopia bat dugu. Errealitatetik abiatzen gara. Foruen bidez autogobernua izan genuen, euskal herri guztiak biltzen zituen Nafarroako Erresuma izan genuen. Orain Akitania eta Euskadi eskualdearen gaia dago: Europaren barruan ekonomia alorreko eskualdea osatzen duten horretan sartzeari uzkur egiten dio Nafarroak. Niri ez zait utopia iruditzen. Hemen Simon Bolibar balego, eta bide batez esan dezadan gure etxean beti presente dagoela, esango zigun berak Venezuelako independentziaren alde egin zuenean utopikoa izatea leporatu ziotela. Ingalaterrako parlamentuan ordezkaritza nahikoa ez zeukalako eta gehiegizkoa iritzi zioten zerga batengatik hautsi zuten Estatu Batuek Ingalaterrarekin. Eta askatasun-utopia bat zeukatelako.\nNik askatasunean sinesten dut, independentzian; gizonengan nahiz emakumeengan ematen da, norberaren garapenari lotuta. Horrexegatik ez dut uste herriek, gizon eta emakumeen bilguneek, gogo hori alde batera utz dezaketenik. Beste kontu bat da nola egingo dugun. Ahotsean sinesten dut, hitzean. Konbentzitzea da kontua, ez garaitzea. Eta hori hezkuntzaren parte da, nire hirurogeita zazpi urteetan ikasi dudanaren zati bat. Pentsatzen dut Euskadi ez dagoela konforme duenarekin. Gehiago nahi du. Zergatik ez? Hori bai, gehiago hori bake bidetik landu behar da, konbentzimenduaren bidetik.\nUtopia Bolibartarrari buruz galdetu nahi nizun, baina aurrea hartu didazu. Argi dago Altzuzako etxe honetan Bolibarren, herri libreen zalearen eta sustatzailearen, izpiritua bizi dela. Simon Bolibar, bosgarren belaunaldiz euskal jatorrikoa. Baina gaur egungo ikuspen bolibartarra ez dago bere onenean, ezta?\nEz da ikuspen bat. Zoramen bat da. Beharbada sakratu bihurtu duten figura bati heldu eta diktadurarentzako tresna bihurtu nahi dute, eta horretara doa Chavez. Baina nik Simon Bolibarri buruz zera azpimarratu nahi dut: bosgarren aitona, “Bolibar Zaharra”, euskalduna zuela, eta nahiz eta, guk dagikula, beste euskal arbasorik ez izan, aitona euskaldun horrek iraun egiten duela. Bolibartarrak Caracasko montuano familietako bat ziren, hau da, meategiak, kakaoa etab. zituzten elitezko kreoleak. Simon Bolibar Bilbora etorri eta bertan urte eta erdi eman zuela ere nabarmendu behar da. Eta berari buruz idazten dutenek esaten digute euskal profilaren adibide klasikoa dela. Zergatik? Gaur egun baino gehiago, euskalduna izateak askatasuna esan nahi zuelako. Bizkaiak eta bere foruak aztarna utzi zuten Amerikan, askatasunarekin lotutako zerbait bezala. XIX. mendearen hasieran gaude; Frantziako Iraultza eginda dago, Estatu Batuetako errepublika sortuta dago, ilustrazioaren ideiek pertsonarengan eragina izan dute, duintasuna itzuli eta ezagutza eman diote. Amerikar munduarentzat Bizkaia askatasun-eredua da, nahiz eta Espainiako inperioaren zati bat izan. Eta Simon Bolibarrek askatasun-espiritu hori senean zeraman. Gerra zaila izan zen; hasieran irabazi eta gero galdu egin zuen, berak Bolibar hiritarra izan nahi zuelako soilik. Santa Martan hilzorian zela, esan zuen: “nahiago dut hiritar titulua, askatzailearena baino”. Gerra egitera behartuta egon eta irabazi ondoren, askatasuna justiziaren bidez eskuratu nahi duen pertsonaren adibidea da hori.\nAurretik aipatutako gai batera itzuli nahi dut. Nire lagun handi batek, jesuita izandakoak eta euskaraz hitz egiteagatik Konpainiak erbesteratu egin zuenak —Jokin Zaitegiri buruz ari naiz, Guatemalan argitaratzen zen Euzko Gogoa aldizkarian zuen aitarekin batera aritutakoa—, beraren biografia idaztean esan zidan Guatemala herrialde handia zela, etorkizun handikoa... Ez dakit Zaitegi oker zebilen ala herrialdearen errealitateak berak okerrarazi zuen. Zure esperientziatik abiatuta, nola ikusten duzu Hego Amerika?\nUne honetan minez ikusten dut. Minez ikusten dut Guatemalatik abiatu eta Mexiko eta Estatu Batuen arteko muga zeharkatu nahi duen merkantzia-tren hori, eta bertan zenbat ez dakigula hiltzen dituztenak. Minez ikusten dut Venezuelaren bilakaera. Ez da zuzena, hirurogeiko hamarkadan ikusi nuena bezalako Venezuelarentzat. Argentina, Txile eta Uruguai bekatu militaristetatik irten eta libratzen ari direla dirudi. Baina beti dago itxaropena. Pertsonak berritu egin behar du, gizon-emakumeek aurrera egin behar dute eta nire ustez Amerikan badago arazo bat, beharbada Evo Moralesen ordezten duena: Amerika indiarraz ari naiz. Hori ez da existitu Amerikan. Oraindik aho zabalik gogoratzen ditut Venezuelako Universidad Centraleko nire kurtsoak. Santiago Magariños irakasle galiziarrak ezagutarazi zigun maien kultura. Maien buruzagi baten hilobia eta momia erakutsi zizkigun, jadezko idunekoa eta maskara barne. Orduantxe jakin nuen halakorik bazegoela Amerikan, nire Amerikan. Niretzat lozorrotik esnatzea bezalako zerbait izan zen. Hainbestekoa izan zen, Pellok Chichen Itzára eraman ninduen, maien erresuma izan zen hartara, eta txundituta gelditu nintzen. Gero Mexikon eta Machu Picchun egon nintzen, eta Amerikaren iragan ezezagunarekiko miresmena handituz joan zitzaidan. Nire garaian ez zen hori ikasten. Eta larria da. Alde indigenak asko dauka Amerikari emateko, baldin eta barneratu egiten badute. Elite zuri handiak daude, zati beltz garrantzitsua ere bai, folklorean eta tradizioan aberats-aberatsa. Karreran egin nuen tesi txikietako bat Venezuelako musika-tresnei buruzkoa izan zen. Barietate amaiezina dago eta, danborretik hasita adibidez, denek dute jatorri afrikarra eta denek mantentzen dute jatorrizko izena.\nAmerikak indiar arima, arima beltza eta arima zuria berreskuratu behar ditu, baina denak bat eginda. Horixe da etorkizuna. Venezuelagatik negar egiten dut gaur egun, izugarria deritzodalako Jose Maria Korta jesuitak, bertan ezagutu nuenak, indiar legea aldarrikatzeko gose-greba egin behar izateari. Indiarrak bere legea dauka eta lege orokorrarekin bateratu behar da. Horretarako daude politikariak eta legegileak, pertsonok gure sinesmenen arabera bizi ahal izan gaitezen, eta aldi berean egokitu gaitezen. Venezuelako indiarra oso txarto dago, jazarrita. Nire garaian indiarraren ehiza zegoen, eta jarraitu egiten duela imajinatzen dut.\nEuskal Herrira itzuliz, zure ustez nora doa herri hau, aldakorra bera ere, ez baita zuk duela hogeita hamar urte pasatxo aurkitu zenuen herriaren berdina, ez politikoki eta ez sozialki.\nGauza bat da nik nahi dudana, Euskal Herria bakarra, alegia. Euskal Herri horretan identifikatzen den Nafarroa nahi dut, Lapurdi eta Zuberoarekin, horiek ere askatasun-historia ederra daukate eta. Gure aita bizkaitar peto-petoa zen, eta ama gipuzkoarra. Araba asko ezagutu nuen Eusko Legebiltzarreko liburutegian lan egin nuenean. Osotasun hori nahi dut, garapen sozial, ekonomiko eta politikoan batuta. Herrien Europan gaudela uste dut. Horrexegatik nahi dut neure herriarentzat Europa horren zatitxo bat. Aski da belauniko transferentzia bat emateko erregutzen ibiltzeaz! Aski da euskal batasunari behin eta berriro ezetz esateaz! Hori ez da izugarria, baina bai ordea belaunaldiz belaunaldi daukagun grina. Horixe nahi dut nik. Ez dut esango horrela zoriontsuagoak izango garenik. Bizitza honetan zaila da zoriontasuna lortzea.\nZer ikusten dut, ordea? Baikorra naiz eta pixka bat bide horretan goazela uste dut. Herri gisa asko sufritu dugu. XIX. mendean bi karlistada izugarri izan ziren, Bizkaian eta Gipuzkoan industria-iraultza, foru-legea ebatsi ziguten, kanpoko emigrazioa etorri eta bertako emigrazioa Amerikara joan zen; gero Primo de Riveraren diktadura, gerra zibila eta frankismoa berrogei urtez... Maila sozialean zauri larriak dira. Oraindik ere zornea darie. Gaur egungo bake-prozesua ikusita, ea lortzen dugun. Horregatik da garrantzitsua garailerik eta garaiturik ez egotea, eta bai ordea bizikidetzarako gizarte-hitzarmena egitea. Eta gutako bakoitzak gorde ditzagula geure fantasma ezkorrak, denok ditugulako. Bakea aurretik ipintzen ahalegindu behar dugu, zentzu batean pribilegiatuak gara eta; beste herri batzuk baino hobeto gaude. Orain jasaten dugun zauri multzoa bateratu egin behar dugu: bidegabeko zigorra ezartzen zaien presoen familiak, gerran hildakoren bat dutenak eta beste hainbat eta hainbat zauri. Elkarrekin bizi beharra dugu, hitz eginez. Beste herri batzuek lortu dute. Eta ez litzaiguke txarto etorriko garraztasun horri umore-puntutxo bat jartzea. Arantzazu Amezaga Iribarren (Buenos Aires, 1943) Euskal gaiaren inguruko saiakeren eta eleberrien idazlea. Vicente Amezaga idazle eta itzultzailearen alaba Buenos Airesen (Argentina) jaio zen 1943an, gerra zibilaren ondoren gurasoak erbesteratu egin baitziren. Uruguain eta Venezuelan ikasi zuen, eta bibliotekonomian eta artxibategi-teknikan lizentziatu zen. 1956an Pello Irujo Elizalderekin ezkondu eta 4 seme-alaba izan zituzten. 1972az geroztik Euskal Herrian bizi da, eta Eusko Jaurlaritzako Liburutegi, Artxibategi eta Dokumentazio Zerbitzuko sortzailea izan zen. Altzuzan (Nafarroa) bizi da. 2003an “Euskal erbestearen seme-alabak: errotzea edo deserrotzea” kongresuan hartu zuen parte. Hainbat liburu idatzi ditu: Chispas de felicidad. Cuentos para niños, Caracas, 1972, La mujer de Euzkadi, Geu, 1977, La mujer vasca (Elkarrizketak), Geu Argitaletxea, 1980, Pasajeros de la libertad. El Alsina, Ekin argitaletxea,1983, eta Bustiñaga, Ekin, 1985, Manuel de Irujo. Un hombre vasco, Sabino Arana Elkargoak argitaratua. 1999an Veinticinco cartas para una guerra, Lehen Karlistadan girotutako eleberri historiko-erromantikoa, argitaratu zuen Ttartalo argitaletxearen eskutik. Rebelión contra la guipuzcoana eleberri historikoa, XVII. mendeko Venezuelan girotua (Ttartalo, 2003). 2004an Vademécum, XVIII. mendeko Gipuzkoan girotutako eleberria argitaratu zuen. 2008an beste eleberri bat argitaratu zuen: Niebla de Batallas. Urte berean, irailaren 7an, Pello Irujo senarra hil zitzaion.\nAGUIRRE LECUBE, José Antonio de AMEZAGA ARESTI, Vicente AMÉZAGA IRIBARREN, Arantzazu AMÉZAGA, Juan José de ASBAJE, Juana de IRUJO OLLO, Andrés María IRUJO OLLO, Pedro María LÓPEZ MENDIZABAL, Isaac AZURZA ARISTEGIETA, José Joaquín ELOSEGI ODRIOZOLA, Joseba CAMPIÓN JAIME-BON, Arturo CARLOMAGNO BOLIVAR PALACIOS, Simón JUANA III DE NAVARRA ENRIQUE III DE NAVARRA IV DE FRANCIA LOYOLA, Ignacio de ZAITEGI, Jokin


Nazioartea Archives - Boligrafo gorria\n“Arratsaldeko ordubatetik hiruretara bitartean Madison etorbidetik pasatzen bazara, Berrogeita Hamabost kalearekin gurutzatzen den lekuan, ez izan alferra, bota burua atzerantz eta altxa begirada Winslow hoteleko eraikin beltzaren leiho zikinak ikusteko. Han, azken solairuan, hamaseigarrenean, hotelak dauzkan hiru balkoietatik erdikoan, han […]\nThe Wire telesailaren bigarren denboraldiaren hasieran, Baltimoreko portuko kontainerretako batean ezohiko kargamentua aurkitzen du polizia batek: hildako emakumez beteta dago kutxa metaliko handia. Ito egin dira ozeanoaren bestaldetik AEBetara eraman behar zituen barkuan, auskalo zergatik eta nola. Denboraldi osoa hartuko […]\nKonturatu zineten zer salatu zuen Benjamin Naishtatek Donostiako Zinemaldian, Rojo filmarengatik irabazitako zuzendari onenaren Zilarrezko Maskorra eskuan zuela? Argentinak Kultura ministerioa desegin duela. Ministerio oso bat, ez si eta ez no, estatu-idazkaritzaren mailara jaitsi dute eta orain Hezkuntzaren menpe dago […]\nHau da, zoritxarrez, benetako "politika berria"\nFrantziako eskualde hauteskundeen emaitzek gogorarazi didate Slavoj Zizek filosofoak duela bost urte esandako zerbait.\n“Kontakizun berria” eraiki nahi du Jose Manuel Durao Barrosok Europar Batasunarentzat eta, ze zortea aizue, Donostian hasi nahi du ipuina eskribitzen. 2016aren eskutik etorri da eta, kontatuko duena bezain inportantea iruditzen zaigu berari buruz konta daitekeena. Izan ere, ez genuen […]\nArtur Mas, Adolfo Suarezen 'remake' gisa ulertuta\nEstreinaldi data oraindik zehaztu ez bada ere, superprodukzio baten itxura hartu diogu Artur Masek asteartean erakutsi digun pelikularen trailerrari: Bartzelonako Forumean, 3.000 lagunen aurrean eta Temps de decidir, temps de sumar titulu probisionalarekin, azken hiruzpalau hamarkadetan beste inork ez bezala […]\nBreaking news: Abdikatu ez da Botswanako herri baten izena gaur jakin dugunez; eta gaur jakin dugu halaber, Juan Carlos Borboikoa tronutik jaitsiko dela idorreria instituzionalak jota –beste batzuek elefantiasia aipatu dute kausa gisa, batek daki–. Pentsatzekoa da momentua iritsi zaiola […]\nAli Baba eta berrogei lapurren ipuina Euskal Herriko prentsa erregionalak berridatzi beharko balu, Ali Baba eta berrogei europazaleak titulatuko luke. Edo beharbada Ali Baba eta berrogei moderatuak. Hedabidetik hedabidera, pribatutik publikora, lapurrari zeinahi adjektibo edergarri jartzen ikusiko dituzu, saihestu nahian […]\nOso interesgarria izaten ari da azken hilabeteotan, Tunisiako eta Egiptoko erregimenak erori ostean, Europako eta AEBetako medio handiak nola ari diren herrialde arabiarrei buruzko mezua egoera berrira egokitzen. 2011ko urtarrilera arte “aliatu estrategiko” ziren agintariak diktadore bihurtu dira bat-batean; baina […]\nGaitzekoa ari da izaten Tunisiako errebolta eta telebista, irrati, egunkari guztiak ari dira matxinadaren berri ematen azken egunetan. “Herritarrak altxa dira! Ihes egin du Zine el-Abidine Ben Ali diktadoreak!” diote ozen. Baina, hedabide handiekin maiz gertatzen den moduan, zenbait detaile […]\nGoizean leitu dut Jesus Torquemadak EiTB.com-en Gazako blokeoaz egin duen analisia. Ez nago oso ados analistaren esaldiren batekin , baina bete-betean jo duela iruditzen zait Rafah-ko pasabidea afera honetako puntu berotzat jotzean. Torquemadak dio, Israelek Gaza blokeatuta eduki arren, pasabide […]\nKaputxadunen artean sartu zen, haien lagun egin, eta geroztik Greziako kale-istilu guztietan dabil txakur bera. 2008an atera zioten lehen argazkia maskararik gabe, baina duela gutxi argazki sorta bat Interneten zabaldu zen arte, inor ez zen jabetu polizia azaltzen den bakoitzean […]\nHalaxe irakurtzen zen atzo El País-en edizio digitalean: “Las mejores imágenes de la catástrofe”. 24 ordu beranduago kendu dute, baina Floren Aoizek harrapatu eta blogean jarri du. Gaur El País pornografia emozional bete-betean ari da, nazioarteko komunitatearen lana goratuz, gorpuei […]


21 uztaila Euskal ekonomiari buruzko txostenen aurkezpenak\nLABORAL Kutxak euskal ekonomiari buruzko txostenak aurkeztu ditu. Euskal Autonomi Elkarteari dagokion txostenaren aurkezpena Bilbon izan da. Bertan, Xabier Egibar, Negozio Garapenerako zuzendaria, eta Joseba Madariaga, Ikerketa Departamentuko zuzendaria, azaldu dira komunikabideen aurrean. EAEko prentsaurrekoaren ondoren, Nafarroako ekonomi txostena aurkeztu da Iruñan, bertako Laboral Kutxaren egoitzan....\n24 urria LABORAL Kutxaren BBB+ ratinga berretsi du Fitch kalifikazio agentziak\nEstatuan soilik aritzen diren erakundeentzat dagoen kalifikaziorik altuenari eutsi dio Laboral Kutxak. Fitch nazioarteko kreditu-kalifikazioko agentziak berretsi egin du LABORAL Kutxarentzako BBB+ balorazioa, gerora begirako ikuspegi egonkorrarekin. Euskal kreditu-entitateak Estatuaren maila bera eskuratu du berriz ere, rating-enpresak aldian-aldian kreditu-kooperatibei egiten dien azken azterketan. Praktikan, horrek esan...\n18 uztaila Laboral Kutxaren Euskal Ekonomia 2015eko txostenaren laburpena\nAzpimarratzekoa da azken urteotan lehen aldiz sektore guztiek emaitza positiboak izan zituela 2015ean, EAEko eraikuntzak izan ezik, hazkunde-tasa nulua izan baitzuen. 2015eko TXOSTENA • 2015. urtean, Euskal Autonomia Erkidegoko (EAE) Barne Produktu Gordinak (BPG) % 2,8 egin zuen gora. Hazkunde-tasa hori pixka bat txikiagoa izan da Nafarroako Foru...


Ikasturte berriari aurre egiteko zenbait gako • ZUZEU\nIkasturte berriari aurre egiteko zenbait gako –\nAmelia Barquin Huheziko irakasleak, berria egunkarian.\n– Ziurgabetasuna da gero eta gehiago gure bizitzaren gakoa eta, COVID-19aren ondorioz, nabarmen areagotu da, baita hezkuntzaren arloan ere. Une honetan barne antolakuntzak sekulako ahalegina eskatzen du ikastetxeetan, besteak beste haietako askotan baliabideak nahikoak ez direlako. Eta neurri profilaktiko zehatzak hartzeak eta ikasleei neurriok zaintzen laguntzeak ere bai. Aurreikusten dugu, gainera, egun batetik bestera egoerak okerrera egin dezakeela, eta orduan egokitzapen gehiago beharko dira: formatuak aldatzea, edukiak aukeratzea, estrategiak asmatzea… Eta denbora galdu/inbertitu beharko dugu hori guztia egiteko, probatzeko, urgentziei atenditzeko, batzuetan hanka sartzen eta akatsak egiten… Horrek esan nahi du curriculuma ez dugula landuko duela bi ikasturte landuko genuen bezala, badakigu. Hobe penarik eta erru sentimendurik gabe onartzen badugu hasieratik. Baliteke irakasle batzuentzat ikaskizun erabat txarra ez izatea curriculumaren zurruntasunari malgutasun gehiagoz erantzutea eta errenuntzia batzuk egiteko prest agertzea.\n– Arrisku bat izan daiteke edukiei lehentasuna ematea hasieratik bertatik. Eta nagusiki «garrantzizkotzat» jotzen diren edukiei (batez ere hurrengo konfinamenduaren beldur bagara eta, badaezpada, espabilatu nahi badugu). Badago, ziur aski, beste lehentasun bat: gertatzen ari zaiguna ikasleekin batera elaboratzea, adinari egokituta, esan gabe doa. Gertatzen ari zaiguna oso potoloa da eta ezin da arin gainditu hasierako «zer moduz zaudete» azkar batekin. Zein gai?: konfinamenduan bizi izandakoa bere erpin ugariekin (eta aukera izango dugu ume batzuek pairatutako gabeziak, baliabideen premia eta egoera zaurgarriak detektatzeko); norberaren esperientzia, emozioak eta kezkak; jasotako zauriak ere bai; beste itxialdi bat gertatzekotan zein izango litzatekeen norberaren egoera. Eta denok hartu behar ditugun neurrien garrantzia, eta arriskuan dauden pertsonekin dugun erantzukizuna. Eta, orobat, gizartean egon diren eta dauden gogoetak eta debateak: umeei itxialdian ezarritako baldintzak, pertsona nagusien hilkortasuna zahar etxeetan, gaixoen ondoan egoteko egon diren oztopoak… Eta eskolaren (eskola presentzialaren) funtzioa: zer gertatu den desagertu denean, zer nabaritu dugun faltan, desabantaila zeintzuek sufritu duten nagusiki… Alderdi emozionalak eta kontzientzia soziala lantzeko aukera paregabea da. Bestalde, eskolarekin harreman ez-presentziala izan duten ikasleek lan telematikoaren onurez eta desabantailez ere hitz egin dezakete, eta baita komunikazio telematikoa eta abian jarritako estrategiak hobetzeko moduaz ere, beste itxialdi potentzial bati begira alegia.\n– Ikasle batzuengan nabarituko dugu atzerapauso nabarmena euskararen arloan (batzuentzat 6 hilabete igaro dira euskararekin ia harremanik gabe). Beti bezala, erronka handia da familia eta ingurune ez euskaldunetan bizi diren ikasleei euskara erabiltzeko aukerak eskaintzea, eskolan zein eskolatik kanpo (telebistako programa batzuk ikusteko proposatzea baino ez bada ere).\n– Kontura gaitezen umeei eta gazteei eskatzen dieguna neurotikoa dela halabeharrez (egunean hogei aldiz eskuak garbitzea trastorno obsesibo konpultsiboaren isla izan daiteke, eta ikasleak hori egitera bultzatu behar ditugu!). Ikasleei lagundu behar diegu neurriak hartzen giro lasai eta atseginean, ahal den heinean urduritasunik eta antsietaterik gabe, aldi baterako neurriak direla jakinarazita. Hobe irakasleok ere horrela biziko bagenu.\n– Irakasleok kontuz ibiliko gara gu geu elkartzen garen une eta tokietan (atsedenean, bileretan, kafea hartzen, formazioetan…). Ikaslerik gabeko guneak ez ditugu hartuko apur bat erlaxatzeko aukera moduan, azkenaldi honetan ikusten ari baikara arriskua hor ere badagoela.\n– Gurasoekin harreman gertua izatea inoiz baino garrantzitsuagoa da. Ondo dakigunez, gauzak okertzen badira, derrigorrezko konplizeak izan behar gara (lehenago ere bai, noski). Eta desabantailan dauden familia batzuek malgutasun handia eta ahalegin estra bat beharko dute. Harreman eta kolaborazio hori joan daiteke jada prestatzen ikasturtearen hasieratik. Gurasoekin biltzen bagara, moduak bila ditzagun haien ahotsek ere presentzia izateko eta gurasoen arteko harremana sustatzeko (eta ez soilik irakasleok informazio sorta bat transmititzeko, galderentzako tarte bat bukaeran utzita). Familien elkartearekin kooperazioa tresna garrantzitsua izan daiteke, bestalde, ikasle eta familia zaurgarrien beharrei erantzuten laguntzeko. Eta baita ere irakasleen alboan egoteko administrazioari aldarrikapenak egiteko unean.\n– Udala ere izan daiteke solaskide solidarioa, ikastetxeen eta familia batzuen premiei begira. Konfinamenduan zehar hainbat udalek lagundu diete familiei euskarri digitalak eta konektibitatea erraztuz. Sortuko diren beste beharren aurrean irekiak egon daitezke. Sormena eta lidergoa beharko da zuzendaritza taldeetan ezohiko baliabideak bilatzeko orduan.\n– Eta bitartean administrazioari erantzukizuna eta baliabideak eskatzen jarraituko dugu. Alegia, hezkuntza eragileekin etengabeko elkarrizketa gauzatzeko, dauden eskaerak eta kezkak entzuteko, proposamenak jasotzeko… Koiuntura honetan, gainera, egoera zaurgarrian dauden ikasleak dituzten eskolek haien beharrak areagotzen ikusiko dituzte, eta administraziotik laguntza gehiago beharko dute. Desiragarria da administrazioaren eta hezkuntza eragileen arteko elkarrizketa eraginkorragoa izatea.\nCovid-19, hezkuntza, ikasturte hasiera, itzulera


Dragoi Bola Saga + Pelikulak [J-Downloader] - Page 8\nBehera joan Orria 1 ... 5 6 7 8 9 10\n2019ko Apirilaren 24a, 20:21:45 #105\nAipamenaren egilea: jonnydbz Noiz: 2019ko Apirilaren 24a, 19:45:53\nEgia da sekuentziatxook okerxeago ikusten direla, baina seriea eta Bardocken filma 16mm-ko karreteetan daude eginda, beraz, teorian kalitate berdina eduki beharko lukete. Sekuentzia horiek Bardocken filmerako berreskuratzean ez ziren asko esmeratuko edo... Orain diozula, Coolaren lehenengo pelikulan Bardocken filmeko pare bat sekuentzia berreskuratu zituzten, eta ez dira oso ondo ikusten (izan ere, pelikulak 35mm karreteetan daude, eta Bardocken pelikula 16mm-an).\n2019ko Apirilaren 25a, 00:46:39 #106\nBeno, baina nahiz eta karrete mota bera izan, ez da berdina animeko ataletako animaziaren kalitatea edo film batekoa. Gainera DBko animazioa hasieran kaskarragoa izango zen. Dena kontuan izan behar da. Denborak esango digu nola geldituko den.\nBide batez, badakizu gainerako amazonen gainerako OVAk ere 4:3 formatuan diren?\n2019ko Apirilaren 25a, 12:11:07 #107\nAipamenaren egilea: jonnydbz Noiz: 2019ko Apirilaren 25a, 00:46:39\nBardock eta Trunksen pelikulak berez ez dira OVAk. Telebistarako egin ziren espreski, eta seriearen kalitate bera daukate. Horregatik egoten da adi jendea pelikula hauen kalitatearekin, seriearen ideia bat egiteko.\nAmazoneko pelikulak 16:9 dira, Blurayak bezala. Ahaztu filmak 4:3an ikusteaz... Egin zirenean ere 4:3an egin ziren baina 16:9an pentsatuz, zinemetan eta abar emitituak izateko, beraz, goian eta behean daukaten metraia ez da garrantzitsua apropos. Hori adibidez ez da gertatzen Bardocken pelikulan, telebistarako pentsatuak baitira. Hor kasu batzutan ezinezkoa da 16:9ra ondo pasatzea.\nPena da, nik nahiago baitut 4:3 materiala, baina...\nPelikulak eginda dauzkat. Azaldu nizuen bezala, Amazoneko bideoak ez daude filtratuta, eta Bluraykoak, bai. Nire ustez Amazoneko bideoak hobeak dira, eta azkenean hauekin geratuko naiz. Ea ahal dudanean igotzen ditudan. 118GB guztira. Gogorarazidazue udan, igotzen ez ditudala ikusten baduzue.\nBide batez, nik ez dakit zer kristo gertatzen den baina ematen du Amazoneko bideoak beti direla onenak. Brolyren pelikula EEBBetan Blurayn atera dute eta berdexka ikusten da. Brolyren pelikularen bideorik onena Amazonena da, berriz ere. Hemen dauzkazue bi adibide.\n2019ko Apirilaren 25a, 12:34:28 #108 Azken aldaketa: 2019ko Apirilaren 25a, 12:36:23 Josu Etx(e)k egina\nAipamenaren egilea: Aju Noiz: 2019ko Apirilaren 25a, 12:11:07\nAdibide horretan, batez ere lorategi horren adibidean berdexka dagoen irudian (nahiz eta berdeago izan) ertzak hobe ikusten dira.\n2019ko Apirilaren 25a, 16:15:04 #109 Azken aldaketa: 2020ko Irailaren 01a, 17:52:42 Aju(e)k egina\nAipamenaren egilea: Josu Etx Noiz: 2019ko Apirilaren 25a, 12:34:28\nAipamenaren egilea: Aju Noiz: 2019ko Apirilaren 25a, 12:11:07 Bide batez, nik ez dakit zer kristo gertatzen den baina ematen du Amazoneko bideoak beti direla onenak. Brolyren pelikula EEBBetan Blurayn atera dute eta berdexka ikusten da. Brolyren pelikularen bideorik onena Amazonena da, berriz ere. Hemen dauzkazue bi adibide.\nBeno, baina irudiak nahiko konprimatuta daude kasu horretan.\nHau VLCrekin ateratako kaptura bat da.\nBillsen belarriak berdexkak baino definizio pixkat gehiago dauka, eta goiko toldoak diren esfera erdi horiek ere hobeto ikusten dira.\nDefinizioan baino, kolore berdean dago koxka. Gaur egun halako gauzak gertatzea ere...\nPD: Goiko argazkia igotzean konturatu naiz VLCren kaptura-sistemak kalitate okerragoko irudi bat hartzen duela. Hona hemen Windowsaren pantallazo bat Paintekin moztuta:\nGoiko irudiaren fotograma bera da.\n2019ko Apirilaren 26a, 01:13:59 #110\nNire ustez remasterizazioa egiten dutenek ez dute pantaila ondo kalibratuta eta ondorioz ez dute koloreak ondo ikusten, baina auskalo...\n2019ko Apirilaren 26a, 10:58:59 #111\nAipamenaren egilea: jonnydbz Noiz: 2019ko Apirilaren 26a, 01:13:59\nArazoa Funimation EEUUrena da. Japoniatik bideoa ondo ateratzen da, Amazon UKek bideoa ondo eskaintzen badu.\n2019ko Apirilaren 26a, 12:00:58 #112\nEz dut uste, profesionalek hainbat monitore erabiltzen dituzte. Gainera vectoskopioa erabiltzen da ongi etalonatzen ari zarela ziurtatzeko (nik erabiltzen badut beraiek fijo).\n2019ko Apirilaren 26a, 14:16:48 #113\nOrduan berdexka oso gustoko dute eta ez da arazo bat.\n2019ko Ekainaren 09a, 17:04:50 #114 Azken aldaketa: 2020ko Irailaren 01a, 17:52:49 Aju(e)k egina\nBeno, Brolyren pelikularen bluraya aurreko astean atera zen eta hemen dakarkizuet muntaia berria.\nBi audio dakartza:\nAzpitituluei dagokionez, 3 pista:\nZentsura. Defektuzko pista. "HIRU EGUN GEROAGO" bakarrik dakarren azpititulu bat; gainontzeko kanjiak bikoizketak berak itzultzen ditu.\nNire itzulpena. Estiloekin.\nBikoizketaren itzulpen ofiziala. Estilorik gabe.\nOraintxe editatuko dut lehen mezuko DLCa.\nPelikula zuzenean jaisteko, hemen esteka.\nEDIT: Bide batez, Bardock eta etorkizuneko Trunksen pelikulak igo ditut FullHDn. TV Special 1 eta 2 dira.\n2019ko Ekainaren 09a, 21:41:15 #115\n:txalo1: :txalo1: Milesker.\nFilmena ordenatuko dut. Badauzkazue esteka guztiak zuzenean deskargatzeko?? J-Downloader izatea beharrezkoa ez izatea ongi legokela uste dut.\n2019ko Ekainaren 09a, 22:10:12 #116\nAipamenaren egilea: Josu Etx Noiz: 2019ko Ekainaren 09a, 21:41:15\nHori nahi baduzu, agian hobe itxarotea. Uda partean, orain dauden SD bideoak kendu eta HD bideoengatik ordezkatzeko asmoa daukat. Orduantxe hartuko ditut link guztiak. Dena den, 60 inguru izango dira, estra eta guzti, e.\n2019ko Ekainaren 10a, 22:48:34 #117\nEskerrik asko Aju! Ea egun hauetako batean jeisten ditudan.\n2019ko Uztailaren 12a, 12:20:29 #118\nBeno, azkenean ere promesa hura bete dut eta pelikula guztiak igo ditut HDn. Azkenean Amazoneko bideoak erabili ditut, bideoan granoa mantentzen dutenak.\nOhiko pelikulez gain, hainbat pelikula berezi ere igo ditut, adibidez Bardocken bigarren pelikula.\nEz konplikatu begiratzen ea zer manten dezakezuen lehendik eta zer jaitsi behar duzuen; nik zuek lez dena jaitsiko nuke.\n2019ko Uztailaren 12a, 16:55:04 #119\nBikaiin, denbora izango dudanean pare bat mega kontu egin eta guztiak zuzeneak deskargatzeko jarriko ditut eta dena ulerterrazago jarriko dut.\nGora joan Orria 1 ... 5 6 7 8 9 10


Berrikuntzako eta Ekintzailetzako Espezializazioko titulu propioa iNNoVaNDiS proiektuaren sei urteko ibilbide honetatik sortzen da. Urte horietan guztietan lankidetzan aritu gara enpresekin, bai Titulu Propioa diseinatzeko prozesuan, eta bai gure ikasleentzat praktika berritzaileak eta balio erantsi handikoak bilatzeko lanetan.\nTituluko ikasleek egiten dituzten enpresako praktikek izaera berritzaile nabarmena dute eta balio erantsia dute bai ikaslearentzat eta bai ikaslea bere jardueran hartzen duen erakundearentzat. Erakunde horiek enpresa sortu berriak, sortzeko bidean daudenak edo ibilbide luzea dutenak izan daitezke, edozein sektoretakoak. Garrantzizkoena hauxe da: innovanderrak, doazen lekura doazela, gai izatea erakundea irizpide berritzailez begiratzeko eta berritzeko gaitasuna hobetzeko ekimenak proposatzeko. Hori dela eta, praktikaldiaren amaieran, innovanderrek sartuta egon diren erakundearen edo proiektuaren berritzeko gaitasuna aztertzen dute bakarka eta gaitasun hori hobetzeko ekintza plan bat proposatzen dute.\n“”Erabat zabalik gaude aurrerantzean errepikatzeko, lankidetzarako aukerarik egonez gero”.


Min fisikoak, edota psikikoak, negar zotinak eragin ditzake, baita negar marraskak ere. Negarra, kasu honetan, adierazi bakarra daukan adierazlea da. Intentzioduna. Honek ez du esan nahi bigarren intentzioren bat edo ezinbestez erantzun bat bilatzen duenik. Intentziodun adierazleak dira pertsonak garen heinean eta, hizkuntzarekin batera, gure lengoaia osatzen dutenez gero. Metakomunikazioa deitu izan zaio horri.\nIntentziodunak dira, era berean, ekintzaren alternatibak; hau da, negarra ordezka lezaketenak ere bai, adierazlearen barne baitaude. Honela, negarra isilarazi ahal dugu ezpainak estuturik. Orduan, estututako ezpain horiek adieraziko dute mina. Malkoei eutsi ahal diegu. Orduan, aurpegiera bera izango da minaren adierazlea.\nMina, hala ere, gutxien komunikatzen den esperientzia izaten da, denok, salbuespen barik, pairatu arren, gure kondizioa edozein delarik ere. Mina, heriotza bezala, arlo pribatuari dagokio. Ez da egokia, ez da onargarria, ez du gutaz eman gura genukeen irudia ematen. Akaso min fisikoa izan liteke gutxien estaltzen dena.\nMin fisikoa saihesten, apaltzen eta ekiditen —edo, behintzat, horretan ahalegintzen— ematen dugu bizia. Gehienetan, baina ez beti. Min fisikoak bestelako minetatik aldentzeko aukera ematen digunean izan ezik, alegia. Izan ere, min fisikoa, fisikoa denez gero, zehatza ere bada: zuzena, neurgarria, mugatua, gure gorputzak diren bezala. Gorputzaren eremu batean sentitu eta mina eremu horretan zehazten dugu. Zehaztapen horretara bideratzen dira orduan pairamen guztiak, hor zentratzen dira, bestelako minetatik askaturik, ahazturik.\nNire ezkerreko eskumuturra begiratu dut. Larruzko pultsera zabalak ozta-ozta estaltzen ditu azpiko erredurak.


Txikitasunean handi - - uztarria.eus\nJon Olaizola 2020-11-01 09:04\nJon Olaizolak 2020ko urriko Uztarria aldizkarian Nire leihotik atalerako egindako ekarpena da honako hau.\nMurumendiko zuhaitzen itzalpean, kamera, bakardadea eta isiltasuna lagun ditudala, inguruko zuhaixken soinu eta mugimendu otzanek salatzen dute orein talde baten kokapena.\nOreinkume honen korrikaldiak, kuriositateak, zuhurtzia faltak eta begien argiak bizitzeko gogoaren islada ekarri dit burura, edozein haurtxorena bezala.\nZer pentsatu handia eman dit horrek: heldutasunera iristeak aldatzen gaituen guztian jarri naiz pentsatzen, motxilara erakartzen digun pisuan, errutina pozoituaren espiralak irensten digun denboran, ametsetan, bizitzeko txispan...\nZerbait bada zoriontasuna, jabetu naiz nostalgiarekin gogoratzen ditugun txikitako uneak direla, kezkarik ez dugun eta libre garen garai bakarra dela; nahikoa zirela mendi bat, soberako irudimena eta aitonaren begirada zimurtua atzean.\nNerudak zera zioen: "Jolasten ez duen umea ez da ume, baina jolasten ez duen helduak betirako galtzen du barruan zeukan umea, eta behar izango du".


Tolosako Gazte Topagunea udal zerbitzu bat da, 12-17 urte bitarteko nerabeei ostegunetik igandera eskaintzen zaiena. Zerbitzu hau 2008an jarri zen martxan eta bertan hainbat baliabide aurki daitezke: mahai jolasak, ordenagailuak, wifi-a, billarra, ping-ponga, futbolina, eskulanetako materiala eta, berrikuntza moduan, bulegoko txokoa.\nHorietaz gain, aldizkari txokoa, musika entzuteko aparatua eta proiektorea ere aurki daitezke.\nHezitzaileon helburu nagusia da nerabeek euren denbora librea modu hezitzailean gauzatzea eta euren heziketa-fase desberdinetan bidelagun izatea. Hezitzailea esaten dugunean, parte- hartzea sustatzeaz, gazteen autonomia indartzeaz eta harreman positiboak bultzatzeaz ari gara hizketan; azken batean, ekintza desberdinen bitartez, jarrera eta balio egokiak igortzea da hezitzaileon egitekoa.\nIkasturtean zehar irekitzen da ostegunetan eta ostiraletan, 17:00etatik 20:00etara, eta asteburuetan, berriz, 16:30etik 20:30era.\nBestalde, udarako ordutegia uztailean jartzen da martxan eta Topagunea goizez irekitzen da astean zehar.\nB eraz, ikasturtean zehar, hilabeteko ekintzak antolatzen dira eta, horretarako, gazteen interes eta zaletasunak hartzen dira kontuan. Beraz, besteak beste, sukaldaritza tailerrak, filme proiekzioak, eskulanak, etab. gauzatzen dira.\nBestalde, ikasturtean zehar, Topaguneak antolatutako irteerak ere egiten dira. Adibidez, joan izan gara Sendavivara, Leidor aretora, Txuri-Urdinera, Tabakalerara, etab.\nHala, hileko ekintzez gain, urtero errepikatzen diren ekintza bereziak aurki daitezke:\nIrekiera festa: ikasturteari hasiera emateko antolatzen diren ikuskizunak.\nGazte astea: gabonetako oporraldietan gauzatzen diren tailer eta irteerak.\nUdaberri gaztea: Aste Santuetako opor egunetan gauzatzen diren ekintzak.\nUda gaztea: uztailean, udako oporraldiei hasiera emateko egiten diren ekintza bereziak.\nAmaitzeko, esan beharra dago herrian bertan antolatzen diren beste ekintzetan ere parte hartzen dugula. Azken finean, iruditzen zaigu indartu beharreko balioa dela herriko beste elkarte eta zerbitzuekin modu aktiboan elkarlanean aritzea.


Arnhemerako maletak prestatzen — CodeSyntax - Interneten adituak\nUrteroko ohitura da Plone Konferentzia antolatzea. Seigarrena izango da guretzat, Napoles, Washington, Budapest, Bristol eta San Franciscoren ostean. Aurtengoa Arnhem bertako Four Digits enpresako lagunek antolatuko dute eta urriaren 8tik 14ra artean antolatuko da.\nOhiturari jarraiki, lehenengo bi egunetan ikastaroak egongo dira, gero hiru eguneko konferentzia eta azkenik bi eguneko sprintak.\nAurtengo konferentzia bi puntutatik da interesgarria: Diazo eta Deco.\nDiazo jada jende askok darabil produkzio-mailan Plonerekin egindako webguneen itxura aldatzeko. Ploneren txantiloiak aldatu gabe, XMLn oinarritutako erregela batzuk erabiliz eta Plonen bertan txertatutako editore grafiko baten laguntzaz, Ploneri buruz ezer ez dakien diseinatzaile batek egindako HTML eta CSSa era erraz baten txertatzen uzten du Diazok. Urtebete baino gehiagoan zehar bildutako esperientzia hori konpartitzeko aukera izango dugu Arnhemen.\nDecori buruz, badirudi azken sprinta dela honakoa. Izan ere Sea Sprint antolatu dute egunotan Deco konferentziarako prest egon dadin. Deco edukia antolatu eta erakusteko modu berria da, dinamikoki uzten baitu orrialdeen itxura aldatzen eta eremuak gehitu eta kentzen programazio beharrik gabe.\nGu ere bertan izango gara, orain artekoa ikusi eta berritasunak gure artera ekartzeko.


Arimadun sukaldaritza - Bidania-goiatz - Tolosaldeko ataria\nTolosaldeko Ataria 2021-07-20 09:00\nEuskal Herrian xarma handienetakoa duen luxuzko hotela da Iriarte Jauregia; XVII. mendeko eraikin historikoan, naturaltasunez uztartzen dira tradizioa eta diseinu berritzaileak.\nBidania-Goiatzen dago, naturagune handi baten erdian, eta erosotasuna, intimitatea eta lasaitasuna dira bere ezaugarri nagusienak. Iban Muñoak, 2009an zabaldu zituen hoteleko ateak, Lorena Arco emaztearekin batera. «Ingurua bisitatzeko abiapuntu bikaina da, baita egonaldi lasai edo erromantikoaz gozatzeko nahiz deskonektatu eta atseden hartzeko ere», azaldu du Muñoak.\nGoi mailako gastronomia onenaz gozatzeko aukera ere eskaintzen dute bertan, Enrique Fleischmann sukaldariaren eskutik. Batetik, egile-sukaldaritzako Bailara jatetxea dute. «Hemen bakarrik dastatu daitezke plater horiek. Ezin hobeto deskribatzen du gure izaera: tradizioa, berrikuntza, profesionaltasuna eta gure lanarekiko grina. Zintzoa da, nortasuna eta sormena konbinatzen dituena, eta protagonista bakarra du: zaporea».\nBestetik, Fleischmannen bertsio tradizionalena eta lagunartekoena eskaintzen duen Bistro jatetxea aurkitzen da. «Kalitatea balioan jartzen dugu, bizipenen sukaldaritza islatzen duten errezeta soil, tradizional eta dibertigarriekin. Bertako nahiz nazioarteko ohiko platerak aurkitu daitezke, gure erara berrinterpretatutako zapore klasikoenekin».\nTokiko eta garaiko produktuekiko zaletasuna dute bi jatetxeetan eta gertuko baratze eta baserrietan ekoizten diren nahiz itsasoan hazten diren elikagaiak prestatzen dituzte. «Kalitate goreneko produktuak ematen dizkigun ingurune natural bikainaz gozatzeko pribilegioa daukagu. Lurrinak, zaporeak eta forma naturalak erabat errespetatuz prestatzen ditugu platerak. Bistro maila handiko soluzio erraza izan da. Bailarak, berriz, prestigioa du oinarrian». Bai batean zein bestean, sukaldariak «mugarik ez duten sortzaileak» direla nabarmendu du Muñoak. Berak eta Flieschmannek «beharrezkoa» ikusi zuten bi linea gastronomiko izatea. «Sukalde beretik bi estilo ezberdin ateratzea lortu ditugu, baina biak kalitate handikoak, eta hori nabarmentzekoa da». Bi jatetxeetan, gainera, tratua berdina dela aitortu du: «Bezeroa etxean bezala sentitzen da, eta guk emozioen bitartez egiten dugu lan. Zoriontsu izan daitezen saiatzen gara».\nMartxa ona daramatela eta arrakastaz hitz egin dezaketela esan du. «Hala ere, gertuko bezeroekin konektatzea lortu nahi dugu, ostatu hartzen ez dutenentzat ere jatetxeak zabalik daudelako. Ez sentitu beste batzuentzat garela, zuretzat ere bagarelako. Sukaldaritza esperimentalaren gerturatze bat da hau; beraz, etorri, dastatu, gozatu eta ase».\nHelbidea. Eliz Bailara, 8, Bidania-Goiatz\nTelefono zenbakia. 943 681 234\nFacebook: Iriarte Jauregia Hotel


Youssou N'Dour - Wikipedia, entziklopedia askea.\nUNICEFen fede oneko enbaxadorea\nDakar, 1959ko urriaren 1a (58 urte)\npolitikaria, egile abeslaria eta abeslaria\nPolar Music Prize (2013)\nYoussou N'Dour (Dakar, 1959) senegaldar abeslaria da. Amak Senegalgo musika tradizionala jotzen eta kantatzen zuen. Berak erakutsi zizkion wolof musikaren oinarriak. Hamabost urte zituela, Youssou Super Diamono taldearekin hasi zen Afrikan zehar kantuan. Hurrengo urtean Star Band musika-taldeko zuzendaria izan zen. 1981ean Super Étoile de Dakar taldea sortu zuen, eta Europan zehar ibili zen Senegalgo erritmo tradizionalaren (mbalax) bertsio modernoak interpretatzen. Parisen Immigrés eta Nelson Mandela diskoak grabatu zituen. Disko horiek Peter Gabrielen gustukoak izan ziren, eta 1987an elkarrekin ibili ziren Europan, Japonian eta Estatu Batuetan hainbat musika-jaialdi eskaintzen; Peter Gabrielen So diskoan parte hartu zuen. Paul Simonen Gracelanden (1986) ere kantatu zuen, eta Nelson Mandelaren hirurogeita hamargarren urtebetetzeko kontzertuan (Londres, 1988) parte hartu zuen. 1989an Amnesty Internationalen aldeko hainbat kontzertu eman zituen. 1989an The Lion grabatu zuen, zati bat ingelesez, eta bestea wolofera z, mendebaldeko pop-musikako tresnak Senegalgo folkloreko tresnekin (tama danborrarekin) elkartuz. Bere kantarik arrakastatsuena, Neneh Cherryrekin kantatzen duen Seven Seconds abestia, Wommat (1994) diskoan du. 2005. urtean, Grammy sari bat irabazi zuen Egypt lanagatik.\n1.1 Estudioan egindako diskoak\nEstudioan egindako diskoak[aldatu | aldatu iturburu kodea]\nWikimedia Commonsen badira fitxategi gehiago, gai hau dutenak: Youssou N'Dour\nOrriaren azken aldaketa: 30 abendua 2016, 17:02.


Europako hauteskundeak 2014 | Gorka Maneiroren ekitaldia Donostian\nManeiro: 'Herrialdea suntsitu dutenek ez dute botoa merezi'\nUPyDren bozeramaileak esan du krisi eta ustelkeria gehiago nahi dutenek PPri, PSOEri edo EAJri eman diezaiotela botoa.\nUPyDren hauteskunde ekitaldia Donostian. EFE\nGorka Maneiro UPyDko legebiltzarkideak PPren, PSOEren eta EAJren aurka egin du, eta "azken urteetan herrialdea suntsitu duten alderdiek" ez dutela "herritarren botoa merezi" salatu du.\nManeiro Donostian izan da, Europako hauteskundeetako kanpaina dela eta egindako ekitaldi batean, Manu Aguirre hautagaiarekin eta Ruben Mugica alderdikidearekin batera. Bertan, legebiltzarkidea "harrituta" agertu da, aipatu alderdiak, hau da, krisiaren "arduradun nagusiak", Europaren eraikuntzaren alde egiten ari baitira.\nEuskadiko UPyDko buruak "lotsa" agertu du "alderdi zahar eta tradizional hauek" agertutako promesekin, "krisi egoerara ekarri gaituztelako".\nHori dela eta, azken urteetan alderdiek egindakoa eta krisiaren erantzuleak nortzuk diren kontuan hartzeko deia egin die "herritar guztiei".\n"Orain federalismoaz, berdintasunaz, krisitik ateratzeaz eta pobreziaren eta ustelkeriaren aurkako borrokaz hitz egiten ari dira krisiaren eta ustelkeriaren erantzuleak, herritarrei lapurreta egin digutenak", deitoratu du.\nAzkenik, Maneirok botoa "ondo pentsatzea" eskatu die herritarrei: "Krisi eta ustelkeria gehiago eta dirua xahutzen jarraitzea nahi dutenek PPri, PSOEri edo EAJri eman diezaietela botoa; baina demokrazia suspertzea, gardentasuna, berdintasuna eta Europa sozialagoa eta bidezkoagoa izatea nahi dutenek UpyDren alde egin behar dute".


Kontseilu Errektoreak bi urtetik behin berritzen ditu kideen erdiak.\nA. multzoa: 3 bazkide-kontsumitzaile aukeratuko ditugu eta ordezko 1.\nB. multzoa: Bazkide-langile 1 aukeratuko dugu.\nC. multzoa: Bazkide-kolaboratzaile 1 eta ordezko 1 aukeratuko ditugu.\nAurreko taldetik jarraitzen duten bazkide-kontsumitzaileak lau dira: Erika Martínez Lizarraga, Alfonso García Márquez, Jorge Martínez Ortega eta Alejandro Lopez Morgado.\nAurreko taldetik jarraitzen duen bazkide-langilea Maitane Berasategi Errazkin da.\nParekidetasuna ziurtatu behar denez, hautatuen artean guztira 3 emakume egotea bermatuko du Batzar Orokorrak (jasotako boz kopuruaren ordenaren gainetik).\nXehetasunetan sakontzeko aztertu Estatu Sozialen 39. artikulua.\nEgungo Kontseilu Errektorea (2020-2022)\nErika Martínez Lizarraga\nkargua utziko du\nMaitane Berasategi Errazkin\nKontseilu Errektorea berritzeko 2022ko hautagaiak\nA bozketa: bazkide-kontsumitzaileak\nAna Gonzalez de Txabarri Exposito. Irakasle erretiro hartu berria, euskaltzale eta irakurle amorratua. Goiener proiektuarekiko ilusio eta interes handia dut, eta asko erakartzen nauen egitekoa da.\nAntero Chaumel Guzman. Etorkinen Garapen eta Integraziorako Institutuaren (INSDINM) sortzailea. Merkataritza-ikerketako peritu judiziala. Espainiako Peritu Judizialen Europako Batasuneko lehendakaria. Enpresa Zuzendaritzaren Europako Institutuko lehendakaria. Getafeko Ekonomia Sustatzeko Institutuko lehendakaria. Maiz hartzen du parte Ekonomia Berriaren Foroan (Ritzeko Gosariak) eta Demokraziarako Elkarrizketen Foroan. Hainbat literatura-saiakera ditu, eta, besteak beste, “Recuerdos de ayer, para vivir hoy”, “Código de Barra” liburuaren lankidetza eta abar argitaratu ditu.\nAsier Leoz Iza. Esperientzia eskaini dezaket; gaur egun Serbilau S. Coop.eko lehendakaria naiz, eta 15 urte daramatzat kooperatiben munduan.\nBeñat Gurmendi Culla (Urraulbeiti). Erantzukizuna, gardentasuna, partaide izatea, arintasuna dira zabaltzea gustatuko litzaidakeen balioak. Gaur egun aipatutako ekarpen hori egiten saiatzen naiz, eta Goiener S.Coop.eko Kontseilu Errektoretik ere egin nahi nuke. Erantzukizuna, 20.000 bazkide ingururi zerbitzua eman eta dirua kudeatzeko. Gardentasuna, beharrezko dugu orain pertsona gehiago baikara erabakiak ulertaratzeko. Konfiantza bakarrik ezin baita izan erabakiak partekatzeko modua. Partaide izatea, kontsumo-kooperatiba bateko kide izatea da bazkideak sentitzea beren energia-beharrak asetzen direla, bere irizpide etikoak betez. Arintasuna, arduraz eta hurrengo erronkarako ilusioari eutsiz oztopoak gainditzeko modu gisa.\nEider Murgoitio Bengoa (Arrasate). Goiener Taldean boluntarioen dinamizazio eta barne antolaketako prozesuetaz arduratzen den pertsona, besteak beste. Norbanako eta eragile sozialen saretzean inplikatua eraldaketa soziala iparra izanik.\nIbai Aizpuru. Biologoa, aldaketa klimatikoa ikasi eta ikertutakoa Suedian eta Alemanian, Egiako pisua Passiv Haus estandarretara birgaitua eta eguzki plakekin hornitua duena… Kontzientziatu xamarra, labur esateko.\nInes Castiella Imaz. 2017. urtetik Goienerreko bazkide naiz eta ordutik hainbat lantaldeetan aritu naiz elkarlanean; Goiener proiektua nola sortu den bizi izan dut eta baita parte hartu dutenen ilusioa elkarbanatu ere. Nafar eta euskaldun izanda, proiektua oso interesgarria iruditzen zait eta bertako parte aktibo izaten jarraitu nahiko nukeelako aurkezten dut nire burua Kontseilu Errektorean.\nIsidro Apraiz Eguileor. Pertsona jubilatua, lanerako denbora ugarirekin, ardura handikoa trantsizio energetikoaren gaiaren inguruan, formakuntzaz Bilboko meatzaritza eskolako ingeniari teknikoa eta soziologian lizentziatua. Laguntzeko prest.\nJose Luis Retolaza Ávalos. Ekonomia irakaslea naiz Deustuko Unibertsitatean, eta bizitza osoa daramat ekonomia sozial eta solidarioaren alde lanean. REAS Euskal Herria-ko (Euskadi eta Nafarroa) lehendakaria izan nintzen eta gizarte-ekonomiako hainbat erakundetan parte hartu dut, boluntario, langile eta zuzendaritza-organoetako kide gisa. Nire ustez, energia-autogestioa lehen mailako elementu eraldatzailea da, eta uste dut proiektuaren eskalagarritasunean lagun dezakeela. Hogei urte eman ditut, halaber, aholkularitza estrategikoan, gobernantza-prozesuan erabilgarriak izan daitezkeen gaitasun batzuk garatzen; eta une honetan, kooperatibarentzat oso erabilgarriak izan daitezkeen gizarte-kontabilitateko prozesuetan lan egiten dut.\nRubén Padilla. Eskarmentu handia dut merkataritza-arloan, banaketa-enpresa bateko kudeatzailea naiz, Gasteizko merkataritza-elkarteetako jende asko ezagutzen dut. Ekonomia zirkularraren eta energia berriztagarrien zalea naiz. Irtenbideak bilatzeko gaitasun handia dut eta helburuak ezarri zein horiek lortzeko erronkak gustuko ditut.\nB bozketa: bazkide-langileak\nAgurtzane Allur Dorronsoro (Legorreta). Goiener kooperatiba, modu aktiboan bizi eta parte hartzen duen kuriositatez betetako pertsona naiz. Goiener ezagutu nuenetik, berarekin batera eraldatzen noa, bazkide moduan hasi, arreta taldean lanean, arreta taldeko koordinazioaz arduratu naiz gerentziarekin batera, pilotajeko parte naiz. Goienerren nortasuna den boluntariotzan ere banabil, EBK-ak sortzen laguntzen, saregintzan, pobrezia energetikoan eta hitzaldiak ematen besteak beste.\nMikel Libano Bravo (Algorta). 47 urte ditut eta Bilbon bizi naiz. Goienerren nabil hastapenetatik, bazkide kontsumitzaile eta boluntario gisa, proiektua zabaltzen. Pilotaje-taldeko kide ere banaiz, eta bazkide langilea naiz 2018az geroztik arreta eta kontratu kudeaketa taldean.\nC bozketa: bazkide-kolaboratzaileak\nOrexako Udala. Orexan behar duen energiaren erdia lortzen dugu eguzki panelen bidez. Berriztagarria, bertakoa eta babesa dira Orexako energiaren irizpideak. Goienerrekin elkarlanean energia burujabetza lortu arte. Ordezkaria: Eneko Maioz Ganboa.\nGoieki. Goierriko Garapen Agentzia. Goienerreko bazkide-kolaboratzailea eta bultzatzailea hastapenetatik. Ordezkaria: Iker Galparsoro.


Adostasunerako eta «sinkroniarako» aroa | Politika | Berria\nIgandea, 2021ko urriak 17\nAdostasunerako eta «sinkroniarako» aroa\nEstatus berrirako ituna ezagutaraztea, adostasun soziala zabaltzea eta Katalunia izango dira GEDen lan ildoak 2019an. Giltzarri jo dute herri dinamika sendoa izatea, oinarriak «lege» bihur daitezen\nJUAN CARLOS RUIZ / @FOKU Tamaina handiagoan ikusi\n2019ko otsailak 7 - Errenteria\n«Bost urteko zikloari amaiera eman dio Gure Esku Dago-k, eta, urte berria hastearekin batera, etapa berri bati ekingo diogu». Hitz horiekin hasi zuten Jone Amonarriz eta Angel Oiarbide GEDeko kideek BERRIAn urtarrilaren 6an argitaratutako iritzi artikulua. Dinamikak oraindik ez du jakinarazi zerk ezaugarrituko duen GEDen etapa berri hori, baina testuinguru politikoari, Eusko Legebiltzarreko Autogobernu Lantaldean adostutako estatus berrirako oinarriei eta herri mugimendu indartsua izatearen garrantziari buruzko «irakurketa proposamen bat» plazaratu zuen dinamikak joan den larunbatean, Errenterian (Gipuzkoa). GEDen izenean mintzatu ziren Zelai Nikolas legelaria eta Mario Zubiaga Euskal Herriko Unibertsitateko Politika Zientzietako irakaslea, eta dozenaka lagun joan ziren solasaldira.\nOrain arteko bidea balioetsi zuen aurrena Zubiagak: «Lehen helburua lortu da; agenda politikoaren erdian kokatzea erabakitzeko eskubidea». Gogora ekarri zuen Eusko Legebiltzarreko Autogobernu Lantaldeak estatus politiko berrirako onartutako oinarrietan jasota dagoela erabakitzeko eskubidea, eta uste du hori ezin dela «bereizi» GEDek eginiko lanetik. Aitzitik, ez du uste «etxera joateko ordua» denik: «Pauso bat eman da, baina oinarrien akordioa ez da lege; oraindik ez dago tresna zehatz bat erabakitzeko aukera jasotzeko». Dinamika herritarrak 2013ko ekainean aurkeztu zuen bere burua, eta, Zubiagak uste du bost urteotan «ilusiotik beharrera» igaro dela GEDen jarrera erabakitzeko eskubidearekiko; «ilusioari» eusten diotela, baina, «koiuntura politikoa ikusita», behar bat ere bilakatu dela.\nIzan ere, zein da koiuntura politikoa Espainiako Estatuan? Hiru hipotesi marraztu zituen Zubiagak: 2020an -edo 2019an bertan- PP, C's eta Voxen gehiengoa, PSOE-Ciudadanos gobernua edo PSOEk, Podemosek eta indar subiranista eta abertzaleek osatutako gehiengoa. Jokalekua horietako edozein delarik ere, Zubiagak «ezinbesteko» jo zuen «erabakitzeko eskubidearen aldeko mugimendu zabal bat» izatea: aurrenekoan, «autogobernua arriskuan» legokeelako; hiru- garrenean, «leihatila bat» zabalduko litzatekeelako; eta bigarrenean, jokaleku «gertagarrienean», «bereziki inportantea» izango delako «argi izatea Euskal Herritik zer planteatzen den» erreforma «oso mugatu» baten aukeraren aurrean.\nTestuinguru horretan, hiru egiteko nagusi izango ditu GEDek datozen hilabeteetan: batetik, erabakitzeko eskubidearen aldeko adostasun politikoa zabaldu eta sendotzea, eta, ildo horretan, estatus berrirako oinarrien akordioa ezagutaraztea, hitzaldi, mahai inguru eta abarren bidez; bestetik, erabaki eskubidearen aldeko adostasun soziala zabaldu nahi dute, «bandera» hori ez dadin izan soilik GEDena: «Erronka da sektorekako eragileak inplikatzea». Funtsean, «erreferendumari begira gizartearen inplikazioa» eskuratzea da asmoa.\n«Bidelagunekiko» harremanetan sakontzea da GEDen estrategiaren hirugarren hanka, Kataluniara begira: «Itsasontzi berean goaz. Beraz, agendak batuta egon behar dira». Hortaz, «sintonia eta sinkronia sendotu» nahi dute katalanekin. Euskal Herriak eta Kataluniak garai politiko ezberdinak bizi izanagatik, bietan «gako» komuna nabari du Zubiagak: «Han eta hemen, planteamendu bera dago sakonean: erreferendum adostu bat». Ideia horren inguruan sortu zuen Omnium Culturalek Som el 80% egitasmoa, hitzartutako galdeketa baten alde eta buruzagi independentisten epaiketaren aurka dagoen katalanen portzentajea adierazten duena. Dinamika hori «erreferentzia» da GEDentzat, Zubiagaren hitzetan.\nANC Biltzar Nazional Katalanak astelehenean jakinarazi zuen Europako hiri ugaritan mobilizazioak egingo dituztela otsailaren 12an, buruzagi independentisten aurkako epaiketa hasten den egunean, eta, ANCk berak zehaztu zuenez, GED izango da sustatzailea Euskal Herrian egingo diren protesten kasuan. Bilboko Arriaga plazan, Donostiako Bulebarrean, Gasteizko Andre Maria Zuriaren plazan eta Iruñean oraindik zehaztu gabeko leku batean egingo dituzte elkarretaratzeak; 20:00etan Bilbokoa eta 19:00etan gainerakoak.\nEuskal Herrian, berriz, «erritmo ezberdina baina logika bera» antzematen du Zubiagak: erabakitzeko eskubidean sakontzearena. Iparraldean, Batera plataforma ari da Euskal Elkargoan «aurrerapauso demokratikoak» emateko bidea urratzen, eta Nafarroako Parlamentuan sortuta dago autogobernuari buruzko lantalde bat. Araban, Bizkaian eta Gipuzkoan, berriz, etorkizuneko estatus politiko-juridikorako oinarriak adostu ditu Autogobernu Lantaldeak, eta bost adituz osatutako talde bat ari da orain testu artikulatua osatzen, oinarrietatik abiatuta. Ekainera arteko epea dute horretarako. Testu hori lege proposamen gisa erregistratuko dute ondoren, gutxienez talde batek testua bere egiten badu. Besteak beste, etorkizun politikoa erabakitzeko eskubidea eta Espainiako Estatuarekiko harreman konfederala jasotzen dituzte oinarriek.\nHori horrela, orain arte adostutako oinarrien balioa defendatu zuen Nikolasek: «GED konprometitu zen aldarrikapen bat praktikara eramatera. Ez da soilik agenda politikoan dagoen gai bat; praktika instituzional bat dago martxan». Nikolasek azpimarratu zuenez, akordioak «testu konstituzionalen egitura» dauka, bertan jasotzen baitira hitzaurre bat, eskubideen zerrenda bat, nazioarteko harremanak, erreformarako prozedurak... «Zergatik egitura hori? Herri akordio bat izateko borondatea duelako».\nNagusiki, EAJk eta EH Bilduk adostu dituzte estatus berrirako oinarriak, eta Elkarrekin Podemos adostasunera batu zen eskubideen atalean. Boto partikularrak aurkeztu dituzte Elkarrekin Podemosek berak, PSE-EEk eta PPk. Nikolasen esanetan, testuan zehar badira zenbait elementu «ardatz transbertsal gisa funtzionatzen dutenak». Esaterako, «sakontze demokratikorako tresnak» jasotzen dituzte oinarriek: herri ekinaldia, prozesu deliberatzaileak... Genero ikuspegitik, berriz, «aitzindari» iruditzen zaio, eta ikuskera hori «akordioaren eduki ia osoan» antzematen du. Erabakitzeko eskubideari dagokionez, Nikolasek uste du «legalitatea eta demokrazia lotzen» dituela: «Borondate demokratikoa, eta hura gauzatzeko tresna juridikoak». Funtsean, «kultura demokratiko zehatz bat» dago adostutako oinarrien atzean: «Akordio hau ez dator hutsetik. [Euskal gizartea] Belaunaldiz belaunaldi adierazten ari da bere borondate demokratikoa».\nProzesuen erronkak eta zailtasunak\nAieteren urteurreneko jardunaldien azken saioa izan da Baionan. Iragandakoaz eta gelditzen diren erronkez mintzatu dira bertako eta nazioarteko eragileak. Presoen auzia konpontzeko mekanismoak sortzera deitu du Brian Currinek.\nHerri baten biderako gakoak\nErabakitzeko eskubidea, erreferenduma, estrategia partekatua, gizarte zibila, desobedientzia, eta bide demokratikoak eta baketsuak nabarmendu dituzte Ibarretxek, Torrak, Alvarezek eta Cuixartek\nBiktimen eta presoen auziak lantzera aholkatu du Powellek\nHezkuntza akordioa: balia dezagun aukera\nGarbiñe Aranburu eta Irati Tobar\nDemokrazia Komunalaren Aldeko Nazioarteko Sarea aurkeztu dute


Gipuzkoako Mintzalagunak: 2009\nGaran ateratako erreportajea ikusi nahi baduzue hemen\nZINEMARAKO SARREREN ZOZKETA\nZORION PERFEKTUA (Zarautzen, abenduaren 4an, Modelo zineman, 19:30ean)\n- Candi Tomé\n- Iñaki Arrillaga\n- Mari Jose Perez\n- Arantxa Arrillaga\nSUKALDE KONTUAK (Zumaian, abenduaren 5ean, Aita Mari zineman, 19:30ean)\n- Ivan Villar\n- Celia Rojo\n- Jaione Zulaika\n"IN VINO FABULA"\nAzaroaren 20an, arratsaldeko 8etan,\nZarauzko Lizardi aretoan.\n- Susana Hector\n- Maria Leal\n- Agurtzane Loiola\n- Nekane Gerrero\n- Mertxe Aristi\nHemen duzue Zarauzko hirukote eder bat.\nArgazki gehiago hemen:\nBertsolari txapelketa nagusia (Zarauzko kanporaketa)\nUrriak 18, igandea, Aritzbatalde Kiroldegian, 17:30ean\nJesus Mari Gabilondo\nCandi Lopez Zuazo\nmintzalagun berriro martxan\nIzena emateko epea irailaren 28tik urriaren 8ra\n-AEK EUSKALTEGIETAN(Zumaia eta Zarautzen)\n- ZARAUZKO UDAL EUSKALTEGIAN\nTelefonoz: 943 860248 edo 607 602 194\nEskerrik asko bertara hurbildu eta parte hartu zenuten guztioi!!\nGogoratu, aste honetan zehar egitasmoari buruzko balorazioa egitera pasako garela talde guztietatik, zeuon hitzorduak errespetatuz!!!\nA ZE IBILALDIA!!!! Flysch-a!\nGoiz pasa "zoragarria", ez dago egun hura deskribatzeko hizt hoberik! Zer diozue? Han ibili ginen olatuen noraezean Zumaia - Deba bitarteko kostak eskaintzen dituen aztarna geologikoak ulertu nahian.\nBildu ginenon aurpegiak... hasierakoak!!! jejeje!\nHurrengo sarreran ikusiko dugu nolako aurpegiekin amaitu genuen ibilaldia!! jejeje\nIII. LAUKIROL PROBA\nAurten hirugarrenez antolatu dute LAUKIROL PROBA. Aurreko biak Zumaian izan ziren, eta aurten lehenengo aldiz Zarautzen izango da, ekainaren 6an (larunbata), 10:00etatik 13:00etara, hondartzan eta malekoian (Desertu Txikiaren inguruan). Egun horretan, beraz, eskualdeko hainbat kirol elkarte lehiatuko dira elkarren kontra lau kirol hauetan: futbola, eskubaloia, boleibola eta saskibaloia.\n· 1. SARIA: bazkaria edo afaria taldeko kide guztientzat Argiñano jatetxean.\n· 2. SARIA: bazkaria taldeko kide guztientzat Kulixka jatetxean.\nIzena emateko azken eguna ekainaren 2a da. Parte hartzeko gonbita egiten dizut. Goiz polita pasako dugu, eta bestela, ikusi aurreko urteetako zenbait argazki http://www.sasoian.info/ helbidean.\nZure herriko kiroldegian edo Euskara Zerbitzuan.\n943 00 51 04, Zarauzko kiroldegia (Edorta Badiola)\n943 00 51 16, Zarauzko Euskara Zerbitzua (Olatz Elustondo)\n943 89 08 08, Urola Kostako Udal Elkarteko Euskara Zerbitzua\nMintza egunaren 4. edizioa Gasteizen egingo da, ekainaren 6an, larunbata. Egun pasa ederra, Arabako hiriburuko txokoak eta historia hobeto ezagutzeko, eta mingainak dantzan jartzeko ere aukera izango dute bertaratzen direnek. Hona hemen egitaraua:\n- 11:00etan: Ongo etorria eta hamaiketakoa Matxete Plazan.\n- 12:00etan: Ibilaladi gidatua, Gasteiz ezagutzen.\n- 13:30ean: Kalejira, Alde Zaharretik Landatxoraino.\n- 14:00etan: Bazkaria Landatxon.\n- 15:30ean: Sari banaketa.\n- 16:00etan: Erromeria Erdizka Lauetan taldeak gidatua.\nOHARRA: Bazkarirako txartelak lortzeko, mintzalagun egitasmoko dinamizatzailearekin harremanetan jarri! Gogoan izan, izen emate epea: maiatzak 26a dela.\nDENOK FLYSCH-A EZAGUTZERA!!!!\nZumaia - Deba - Zumaia\nItsas-txango zoragarria, Debaren eta Zumaiaren arteko flysch-gune garrantzitsua ikusteko aukera emango diguna. Itsasoak lagundutako itsaslabar zoragarrietan milioika urtetako historia geologikoa biltzen da, eta horrenbestez gune horrek Biotopo Babestuaren izendapena lotu berri du.\nOrdua: 11:00 h\nIraupena: 1h. 15 min g.g.b.\nIrteera: Txomin Agirre kaia (Zumaia) - Ikusi Txomin Agirre kaiaren kokapena\nBeharrezkoak: Jantzi egokiak eguraldiaren arabera.\nLekua: Maria eta Jose aretoan, Zumaian.\nEguna: Maiatzaren 8a. Ordutegia: 22:00\nZOZKETAN SARITUA: CLAUDIA ETXEGARAI (Zarautz)\nKontzertu honetan, Itsas Ulu Zolia izeneko azken diskoa aurkeztuko du.\nAntzerkia: 'Ahuntza nor den Sylbia'\n(Txalo taldearen eskutik)\nLekua: Aita Mari Antzokia, Zumaia.\nEguna: Maiatzaren 15a.Ordutegia: 22:00\n- PERU ARROIABE (Zumaia)\n- NEKANE (Zarautz)\n- HORTENTSI GARCIA (Zarautz)\n- PEPI GUTIERREZ (Orio)\n- MARIA LEAL (Orio)\n1. TALDEA: Asteazkena 15tan\n2. TALDEA: Asteazkena 19:30tan, Nikol tabernan\n1.TALDEA: Osteguna, Arkupen arratsaldeko 7etan\n2. TALDEA: Ostirala , Arkupen arratsaldeko 6,30ean\n3.TALDEA: Larunbata, Lanbroan goizeko 11etan\n4. TALDEA : Astelehena, Lanbroan arratsaldeko 6etan\n5.TALDEA: Ostirala, Arkupen arratsaldeko 7etan\n6. TALDEA: Astelehena, Txiki Politen arratsaldeko 7tan\n7. TALDEA: Osteguna, Ikastolako ate beltzean arratsaldeko 15ean\n8.TALDEA: Ostirala, Txiki Polit, 18:00etan\n1. TALDEA: Ostiraletan 16etan\n- Taldea osatzeko euskaldun zahar bila gabiltz!! Interesatuak deitu zenbaki honetara: 943 86 02 48\nKorrika 16 omenaldi ekitaldia\nEdizio honetako omenaldia ez da ohi bezala kultur ikuskizuna izango, Korrika 16ren omenduak protagonistatzat dituen dokumental baten estreinaldia baizik. Protagonistak euskaraz bizi nahi dugunon herrira etorritako lau pertsona dira, Korrika 16ren omenaldi beroa merezi duten milaka eta milaka lagunen ordezkari gisa hartutakoak. Hamaika dira euren modura euskarara hurbildu direnak eta euskaldun asko eta asko lau pertsona hauen bizitzetan identifikatuta sentituko dira, beraiek euskaraz bizi nahi dugunon herrira egindako ibilbidea milaka lagunek egin dutenaren antzekoa izango baita ziur aski.\nKorrika 16ren web orrian dokumentalaren trailerra ikusgai dago.\nEskualdeko euskaldun berriek euskaltegietatik kanpo, kalean ere euskaraz hitz egiteko balioko du Mintzalagunek, eta horrek beste hainbat ondorio positibo ekarriko du berarekin. «Programak funtziona dezan, euskaldun berriekin euskaraz hitz egingo duten euskaldun zaharrak aurkitu behar ditugu». Gero 2-4 laguneko taldeak osatuko dituzte eta hortik aurrera, baldintza bakarra eskatuko dute; astean gutxienez ordubetez elkartzea hizketan aritzeko. Gainera, «taldeak berak erabakiko du noiz, non eta zer-nolako jardueraren inguruan bildu» eta denak maila berean egongo dira; «ez da irakasle-ikasle dinamikarik izango». Informazio gehiago...\nHauek dira une honetan martxan dauden mintzataldeak, horietan edo beste ordutegi batean parte hartzeko bete fitxa hau\nANOETAKO IKASTOLA ATARIAN\n2. taldea: ANOETAKO LAIA TABERNAN\nANOETAKO HERRIKO PLAZA\nINTZA TABERNA EDO TREN TXIKI\nLEKUZ ALDATZEN DUTE\nBASTERO TABERNA EDO TREN TXIKI\n10:00etan, larunbat eta igandeetan\n16:30ean, astearte eta ostegunetan\nZER DA MINTZALAGUN?\nEuskararen erabilera sustatzeko egitasmoa da MINTZALAGUN. Hiru dira honen helburu nagusiak. Alde batetik, euskaldunon elkar ezagutza bultzatu. Bestetik, euskaraz hitz egiteko aukera gehiago sortu. Eta, azkenik, gure herrietako euskararen egoera hobetu.\nUrola Kostako Udalak, Mankomunitatea, Urola Kostako AEK eta Zarauzko Udal euskaltegia dira proiektu honen eragileak.Eta herrietako hainbat elkarte, talde eta gizabanako ezinbesteko laguntzaileak.\nNORENTZAT DA MINTZALAGUN?\nEuskara ikaslearentzat: Komunikatzeko oinarrizko ezagupena duen ikasle edo ikasle ohiarentzat\nEuskaldunarentzat: euskaldun osoa, zaharra zein berriarentzat.\nZER ESKAINTZEN DIZU MINTZALAGUNEK\nMintzataldea: Adina, zaletasunak eta disponibilitatearen araberako 4-5 lagunez osatutako taldeak.\nMintzagenda Mintzalagunon artean antolatutako ekintzak, besteak beste; irteerak, afariak, tailerrak, hitzaldiak...\nEz da dirurik eskatzen, asteon ordu bateko konpromisoa baizik, aurretik zuon artean adostutako une eta lekuan, euskaraz hitz egiteko konpromisoa.\nTelefonoz deitu edo mezua bidali ondoko helbidera: urolakosta@aek.org\nMintzalagun TaldeakZUMAIA1. TALDEA: Asteazkena 15t...


kritiken hemeroteka » Galeren aparrei jarraiki\n« Ez-lekuetan | Poesia eta etxafuegoak »\nGelditu zaitezte gurekin / Ana Malagon / Elkar, 2017\nGaleren aparrei jarraiki Hasier Rekondo / Deia, 2017-05-13\nAna Malagon Zalduak (Donostia, 1978) urteko libururik gorenetakoa idatzi du. Eta, horrekin batera, bulkada ederra eman dio lozorroan zegoen ipuingintzaren generoari, salbuespenak salbuespen, argitaletxeen nagiaren eta irakurleek nobelari dioten miresmen eraginez zokoratua baitago. Lasai, ez da ezer gertatzen (Elkar, 2014) mikroipuinen liburuaren ekin zion bere literatur ibilbideari, oraingo honetan niaren alderik ulertezinenak, irrigarrienak eta garratzenak ditu hizpide Malagonek.\nMalagonen istorioak era autonomoan irakur daitezke baina egilearen filosofiak berak bateratzen ditu, idazle onek berezko duten begiradaren botereak berak lotzen baititu; donostiarra fikzio oso bestelakoan ere ondo egokitzen dela nabarmentzen saiatu arren, esan liteke bere bizitzatik ere badutela ipuin askok: dela adinean sartutako emakumea eta atzerritik etorritako zaintzailea munduarekiko aingura-leku bakarra duena, zein tabua zauriaren baitan gordetzen duen familia euskaldun bateko kide derrotatua, edota sexuaren bidez askapen bide bakarra aurkitzen duen emakume arrakastatsua eta maitasuna galdu duena, ez dira Malagon, baina Malagonen ikuskera beti dager.\n“Sinpleki, gu ez garen norbait nahi dugu sofan gure aldamenean eserita, eguraldiaren parte gero eta luzeagoan, tenperaturaren beherakada nabarmen bat agintzen dutenean”. Malagonen literaturak gu ez garen hori dakarkigu geure baitara, baina denok erabat identifikatzen gara, berorik sentitu ez arren, ikuskerarekin bat etorri ez arren, edo bai.


Bernabé Unda gonbidatu dute New Yorkeko Climate Week asteko bi hitzaldietan parte hartzera, auto elektrikoaren eta sare adimendunen euskal ereduaren berri eman dezan. Aste honetan, Eusko Jaurlaritzak, Industria, Berrikuntza, Merkataritza eta Turismoko sailburu Bernabé Unda jaunaren bitartez, EV20rekiko (Electric Vehicle 20) atxikimendua sinatu du, eta, hala, ibilgailu elektrikoaren garapenean munduko liderra izateko asmoarekin sortu den talde txiki horretara bildu da. Bihar, astelehena, bilduko da lehen aldiz‘lobby’ berri hori, New Yorken.\nIrunek energia-eraginkortasunari eta energia aurrezteari begirako energia-politika sustatuko du, Alkateen Itunarekin bat eginda\nIrailaren 1etik aurrera, tokian tokiko Udaltzaingoak IAT-ITV azterketa egin ez duten ziklomotorrak detektatzeko kanpaina hasiko du\nNahitaezko asegurua ez daukaten ibilgailuek zirkulazio-baimena galduko dute.\nEusko Jaurlaritzak Ondarroako portuko dartsenaren eta sartzeko kanalaren dragatze obrak esleitu ditu eta hirurogeita hemeretzi eguneko epea finkatu du obrak egikaritzeko\n2010.eko abuztuak 17\n‹ Aurrekoa 1 2 … 332 333 334 335 336 337 338 339 340 … 347 348 Hurrengoa ›


Merkataritza-peritu azterketa Bilbon - Ahotsak.eus\nMerkataritza-peritu azterketa Bilbon\nMerkataritza-peritu azterketa Bilbon
Lau urtez egon zen Durangoko karmeldarretan merkataritza-peritu ikasketak egiten. Azterketa Bilboko "Escuela de Comercio"n egin zuen. Oraindik ere oso interesatuta dago ekonomia gaietan.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AMO-002-031 kodeko bideoa nahi duzula aipatzea: ahotsak@ahotsak.eus\nLau urtez egon zen Durangoko karmeldarretan merkataritza-peritu ikasketak egiten. Azterketa Bilboko "Escuela de Comercio"n egin zuen. Oraindik ere oso interesatuta dago ekonomia gaietan.\nGaia(k): Ohiturak eta bizimodua » Hezkuntza » Goi mailako ikasketak\n-Durangokoak akordu onak dekozuz, ezta?\n- Durangokoa akordu ona dekozu, ezta?\n-Bai, bai, bueno oso ona, ta bueno hango jentie ezetzen dot /ezetzeot/ nik orduko denporakoak ba batzuk neure edadekoak direz baia beste batzuk pixkat gaztiauak bebai baia horrek nire edadekoak ia badoaz e?\n- Ta zenbat denpora egon ziñen han hori “perito mercantil” ikesten?\n- Ba hori zan.. bost urte ziren. Halanda ze ba, pentsetan dot /pentseteot/ lau urtean edo ein neuela neuk, lelengo urtiek ein nittuzen ariñau ta gero, libretik zan lez examiñeu ein biher gendun Bilbon, “Escuela de Comercio” euken izena oin zerekoa da, oin “Escuela de Economicas” edo.\n- Gaur eguneko karrera baten lez ein zendun orduen?\n- Bai, bai,bai gauza asko dauz oin esaten ostsiedazanak /esateotsiezanak/ nik eta dinot: “pues ese libro de economia trae” Ta bueno neu naz asko gustetan dat ekonomia, asko gustetan dat geiau be, oin be periodikuen lelenengo-lelenengo beittuten dana zelan dauen ekonomia ta bueno emoten dot berrintxe bat batzuetan eitten dot bueno,\n-Oin momentue ez da hori beittuteko…\n-Ba beittu zelan gauzen oin, ta bueno zelan ein littikezen lelokerixek.\nEgilea(k): Aitor Alonso (Urritxe institutua) , Alain Barañano (Urritxe institutua)\nFabrika handiko eskola\nGoi mailako ikasketak teresiar eskolan\n12-13 urterekin dibujo lineala ikastera\n13 urterekin etxera buelta


Asnotz - Wikipedia, entziklopedia askea.\n42°51′36″N 1°23′48″W / 42.85998461°N 1.39660209°W / 42.85998461; -1.3966020942°51′36″N 1°23′48″W / 42.85998461°N 1.39660209°W / 42.85998461; -1.39660209\n38,3 km (Iruñetik)\nAsnotz[a] Artzibar udalerriko herri hustu bat da, Euskal Herriko Nafarroa Garaia lurraldean kokatuta, Pirinioaurrea eskualdean.\n1940n jada despopulatu bezala agertzen zen. Bere lurrak Artzibarko Udalara pasa ziren.\nBertako biztanleak asnoztarrak ziren.\nAsnotz toponimoa hainbat modutan agertu da historian zehar:\nAsnotz Artzibarran dago.\nJaurerri bat izan zen, eta mendeetan zehar etxejabeei errentan emanda egon zen, halako moldez non garai batzuetan hutsik baitzegoen errentaririk ez zegoelako, 1886an adibidez, etxe nagusia erre zenean, eta hainbat urtez, konpondu arte, hutsik egon zen. Beti izan du biztanle gutxi. 1366an bi etxe aipatzen dira, 1819an hiru izatera iritsi zirenak. Biztanleria handiena 1786ko 20 biztanleen eta 1860ko 32 biztanleen artean kokatzen da, 1886an erre zenean 18ra jaitsiz, eta 1930era arte ez da berreskuratzen, orduan zazpi erroldatu berriro idazten baitira. Ez dago biztanleriaren daturik 1940ko hamarkadatik, urte horretan azken zifrak bederatzi erroldatu baitzituen.\n↑ /asnót͡s̻/ ahoskatua (laguntza)\n↑ «Asnotz - Lekuak - EODA» www.euskaltzaindia.eus (Noiz kontsultatua: 2021-08-30).


Urte eta erdi ostean, Donostian lehiatuko da Aratz Garmendia - Okondo - Aiaraldea.eus\nUrte eta erdi ostean, Donostian lehiatuko da Aratz Garmendia\nIzar Mendiguren Cosgaya 2021-02-03 08:40\nAratz Garmendia borrokan. / A.G\nOtsailaren 20an izango du K1 borroka debuta Donostian Okondoko bizilagunak, Maikel Cardenasen aurka. Eskualdeko kide gehiagok hartuko dute parte ekitaldian.\nOtsailaren 20an izango du Aratz Garmendia hurrengo borroka debuta, urte eta erdiko etenaldia burutu eta gero. Donostian izango da, K1 profesionalen arteko lehian. Bi euskal herritar arituko dira nor baino nor: Aratz Garmendia eta Maikel Cardenas. Okondoko bizilagunak sare sozialetan aipatu duenez, "urte eta erdi ostean arazo guztiak gaindituta" itzuliko da. Zentzu horretan, lagun izan dituen denei bidali die mezua: "Eskerrik asko posible egin duzuen guztiei".\nAratz Garmendiaren 248. borroka saioa izango da Donostiakoa, eta horietatik 60 baino ez ditu galdu. COVID-19 birusak eragindako pandemia dela eta, ezingo da ikuslerik egon ekitaldia zuzenean jarraitzen.\nGarmendiaz gain, Aiaraldeko beste zenbait borrokalari ere igoko dira ringera: Jagoba Pazos, Leire Torres eta Ibai Ruiz, besteak beste.\nAratz Garmendiaren kirol ibilbideak marka asko hautsi ditu. 2017an, esaterako, Jose Luis Zapater "Titin" garaitu zuen, Espainiako borrokalari ezaguna:\nMMA eta K1 diziplinetan aritu izan da Garmendia batik bat. Euskal Herrian zein hemendik kanpo arrakasta handia izan du bere ibilbidean, Be Mad TV telebista kateak bere saio bat emititu izana da horren adierazle. 2017an Londresen izan zen munduko borrokalari onenekin entrenatzen, eta 2018an Europako Boxeo Txapelketako finala irekitzeko borrokaldian hartu zuen parte.\nEskualdean ere jaso izan du aitortza kirolariak. 2018an Okondoko Txakolin Eguneko pregoilari izendatu zuten. Bideo honetan laburtu dituzte 'Kamikaze' ezizenarekin ezaguna den aiaraldearraren une onenak:


Koronabirusagatik artatutako berderatziek negatibo eman dute - Nafarroa - euskalerriairratia.eus\nKoronabirusagatik artatutako berderatziek negatibo eman dute\nEuskalerria Irratia 2020-02-25 13:39\nNafarroako Ospital Guneak lehen aldiz egin ditu koronabirus analisiak. Gripe gogorra eta anginak dituzte pazienteek. Italiarekin harremana izan duten 3 ikasle eta 6 heldu dira.\nHaien etxeetan daude koronabirusa izan zezaketelakoan Nafarroako Ospital Gunean artatutako bederatzi pazienteak. Italiarekin harremana izan duten 3 ikasle eta 6 heldu dira. Negatibo eman dute analisian, eta gripe gogorra edo anginak diagnostikatu diete.\nSantos Indurain Osasun kontseilaria Espainiako Lurralde arteko Osasun Kontseilura joan da gaur, eta bertan irizpide epidemiologikoa aldatuko duten erabakiak har litezke, orain arte Txinara soilik mugatuta.


Igarako errota ezagutzeko aukera izango da datozen egunetan - Urola Kostako Hitza : Urola Kostako Hitza\nHainbat herritar Igarako errota bisitatzen, martxoan. (Ekoetxea)\nAste Santua dela eta, Igarako errotan bisita gidatuak izango dira datozen egunetan, Ekoetxeak antolatuta. Hala, Loiolan dagoen XVIII. mendeko ur errotak nola funtzionatzen duen ikusteko aukera izango dute herritarrek: uraren indarra aprobetxatuz, arto irina egiteko baliatzen dute errota. Bihartik igandera bitartean, apirilaren 14tik 17ra, egingo dituzte saioak –bi egunak barne–, 12:00etan. Bisitetan parte hartzeko ez da aurrez izenik eman beharko.


Azterketak, notak, azken txanpako urduritasuna - - Tolosaldeko ataria\nAzterketak, notak, azken txanpako urduritasuna\nIdoia Apaolaza 2022-05-24 11:33\nIkasturteko azken txanpan sartu gara dagoeneko eta horrekin batera iritsi dira ikasturte amaierako azterketak, selektibitatea, kurtsoa pasa dugun edo pasa ez dugula entzuteko momentuak… Gurasoekin ere bilerak hasita daude dagoeneko eta honek guztiak urduritasuna sortzen du bai familian eta baita irakasleengan ere.\nNola kontrola ditzakegu urduritasun momentuak?\n- Antolaketa. Egutegi batean zehaztu ditzakegu kurtsoa amaitzeko falta diren egunak eta horren arabera antola gaitezke. Azterketen egunak zehaztu ditzakegu eta zailenetik errazenera ikasten hasi gaitezke.\n- Atsedena hartu. Ordu berean oheratu beharko genuke eta saiatu ohean pentsamenduak alde batera uzten. Gehiago esnatzen bagara edo gehiago kostatzen bazaigu lo hartzea ez gara obsesionatu behar, normala da sasoi honetan horrelakoak gertatzea eta. Pentsatu laster amaituko direla azterketak eta gero oporrak iritsiko direla.\n- Azterketen aurrean. Galdera errazenetik hasi gaitezke eta ez dakizkigunak azken momenturako utzi. Idazten hasi eta aurrera egin ahala lasaitzen joango gara eta hasieran blokeatuta genituen galderak seguru aurrerago erantzuten has gaitezkeela.\n- B plana prest eduki. Emaitzak ez badira nahi bezalakoak izan, beste ibilbide batzuk aztertuta edukitzea garrantzitsua da. Hau da, ikasketa zehatz bat burutu nahi izanez gero, baina notak ez badigu ematen, ordezko beste bat bilatu dezakegu eta pentsatu inoiz ez dela jakiten bide berri horrek zer ekar dezakeen. Askotan gehiegi kezkatzen gara ustez behar genuena ongi atera ez delako, baina gero, ohartzen gara hartu dugun bidea ere egokia zela.\n- Baikortasuna. Beti saiatu egoerari bere alde onak ikusten. Adibidez, oporrak laster iritsiko direnez, denbora izango dugu disgustoaz pentsatu, egoera onartu eta hurrengo ikasturterako indarrak berritzeko.\n- Lagundu. Seme edo alabaren emaitzak kaskarrak izan badira ere, guraso bezala, ondoan egotea da gure eginkizuna eta hurrengo urteari begira jartzen laguntzea. Lan egiteko konpromisoa eskatu beharko genieki seme-alabei eta ikasturtean zehar adi egon beharko genuke seme-alabaren eboluzioaren inguruan.


Skura Mobile: "Garrantzitsua da herritarrak ahalduntzea teknologia berrien esparruan" - SPRI\nGipuzkoako kooperatibak laguntza ematen die industriako ETEi beren beharrei soluzio praktikoak aurkitzen\nSkura Mobileko lan-taldea\nKonektagarritasunarekin eta datu-transmisioarekin lotutako teknologiek gero eta garrantzi handiagoa dute Industria 4.0 arloan. Ekoizpen-eremuen beharren edo ezaugarrien arabera, Bluetooth, NFC, RFID, WiFi, 4G, 5G, LoRa, Sigfox eta abarretan oinarritutako soluzioak erabiltzen dira. Hauek dira Skura Mobile Arrasateko kooperatibak erabiltzen dituen teknologietako batzuk, Maitena Urretabizkaia elkarteko kideak azaldu duenez: “Mugikorretarako aplikazioak egiten ditugu eta Bluetooth, WiFi, GPS eta abarren bidezko konektibitatean oinarritzen gara. Mugikorraren konektibitatea erabiltzen dugu batez ere industriari zuzendutako aplikazioak egiteko: makina handiak erabiltzeko, ateen sarrailak, kutxa gotorrak kontorlatzeko edo gailu-periferikoak konektatzeko”.\nAdibide horietan, konektibitateak eta informazioa denbora errealean jaso eta bidaltzeko aukerak balio erantsi handia ematen die bezeroei. Ateen sarrailen kasuan, erabiltzaileak zuzenean ireki ditzake smartphonearen bidez, instalatuta duen aplikazioari esker. Era berean, administratzaileak sarbidea murriztu dezake ordutegi jakin batzuetan edo erabiltzaile jakin batzuei. Kutxa gotorren kasuan, jakin daiteke nor sartzen den bertara edo lapurtzen ari diren. Skura Mobilek ezarritako beste soluzio batzuk honako hauetan zentratzen dira: “Etxetresna elektrikoen prototiporen bat, mugikorretik kontrolatzeko, edo bizikleten jarraipena egiteko proiektu bat, ibilbideen ‘track-ak’ egiteko edo lapurtzen badizute aurkitzeko”.\nIndustria-eremuan zentratuz, Gipuzkoako konpainiak inbentarioak egiteko aukera ematen duten ‘app-ak’ garatu ditu, RFID teknologiari esker, baita biltegietan makina handiak maneiatzeko `app-ak´ ere. Azken hauetan, makinak “ezin dira aurrez aurre kontrolatu, segurtasuna dela eta, eta gela isolatu batean egon behar dute. Gure aplikazioari esker, urrutitik kontrola daiteke”, azaldu du Urretabizkaiak.\nAplikazio mugikorretan oinarritutako konektibitate-soluzio horiek agian ez dira ‘big data’, adimen artifiziala edo IoT bezalako beste proiektu batzuk bezain ikusgarriak edo mediatikoak, baina garrantzi handia dute. Batez ere, eraldaketa digitalaren alderdiak baliabide eta ezagutza mugatuak dituzten enpresa txikietara hurbiltzeko, Skura Mobileko arduradunak aitortzen duenez: “Normalean, gure bezeroek ez dute ‘big data’ ko irtenbiderik behar. Bezeroek oso praktikoa den zerbait behar dute. Arazo bat dute, eta lagundu eta aholkuak ematen dizkiegu arazoari aurre egiten jakiteko. Bezeroarekin elkartzen gara zer behar duten ikusteko, eta proiektuan gidatzen dugu, hori zehaztuta egon ala ez. Aholkulari teknologikoaren papera jokatzen dugu eta teknologia desberdinak ukitzen saiatzen gara, beti bezeroaren beharretara gehien egokitzen dena aukeratuz, baina baita ikasteko ere”.\nSoluzio horiez gain, Skura Mobilek teknologia libreak bultzatzeko eta beste enpresa batzuekin lankidetzan lan egiteko beharra azpimarratzen du. “Kooperatiba txikia gara, eta sarritan gure antzeko beste enpresa batzuekin lan egiten dugu. Ez da ohikoa proiektu bat guk bakarrik egitea. Bi edo hiru enpresa egoten saiatzen gara, elkartzen garenean proiektua hobea eta aberatsagoa delako. Ez dugu lehia ikusten. Guk gauza batzuk egiten dakigu eta beste konpainia batzuek beste batzuk. Gure ezagutzak batzen baditugu, proiektuak beste maila bat hartzen du”, aitortu du Skura Mobileko kideak.\nLankidetza horren ondorioz, TEKS enpresa kooperatiboen elkartea sortu da, teknologia libreen inguruan arreta berezia eskaintzeko helburu duena. Bere lehen proiektuetako bat, Elhuyar eta Talaiosekin batera, Mycroften garapena izango da, “Alexa edo Google Home bezalako bozgorailu adimentsu bat, baina euskaraz, Mycroft AI kode irekiko ahots laguntzailea oinarri hartuta. Proiektua 2020an jarri zen martxan eta bi urte barru errealitate bihurtzea espero dugu”, aurreratu du Maitena Urretabizkaiak.\nTeknologia libreak eta enpresen arteko lankidetza bultzatzeaz gain, Skura Mobileren beste erronka bat gizarteari bere ezagutza eta esperientzia eskaintzea da. “Enpresa teknologikoa izateaz gain, gure inguruan errotuta gaude. COVID-19ren pandemia hasi zenean, esku artean genuen guztia utzi eta ‘app’ bat egin genuen, modu altruistan, tabernek eta jatetxeek beren kartak aplikazio batean jar zitzaten. Jangou izeneko ‘app’ horrek tabernaren edo jatetxearen kokapenaren mapa erakusten zuen, gertuko tabernak ikus zitezkeen eta Whatsapp bidez ere eska zitekeen. Helburua tabernek tresna komun bera izatea zen, denek baitzuten arazo komun bat. Banaka konpondu beharrean, ‘app’ hau garatu genuen. Egitea gustatzen zaigun proiektu mota da hori: gure ingurunean inpaktu soziala duena. Teknologia herritarrengana eraman nahi dugu, oso ondo baitago 4.0 industria, baina garrantzitsua da herritarrak ahalduntzea teknologia berrien esparruan”, adierazi du Skura Mobileko kideak.